
PRIVIRE DE ANSAMBLU:
DERIVĂ POLITICĂ EUROPEANĂ DE TOAMNĂ
Între sentimentul antieuropean în creştere şi “furtuna perfectă”

Preşedintele Consiliului European, Herman Van Rompuy şi premierul italian Mario Monti au propus organizarea unui summit extraordinar al Uniunii Europene pentru a contracara ceea ce au numit un sentiment antieuropean în creştere. Propunerea a fost făcută cu ocazia Forumului Ambrosetii care se desfăşoară anual, în luna septembrie, în localitatea italiană Cernobbio, pe malul lacului Como. 

Pentru Mario Monti ideea acestui summit al UE este necesară întrucât Europa "se află într-o fază periculoasă în care populismul încearcă să o dezintegreze"
. 

"Mi-am însuşit ideea lui Monti de a organiza o reuniune speciala cu privire la viitorul ideii de Europa" a declarat Herman Van Rompuy.

Liderii politici şi experţii economici reuniţi în Italia consideră că economia globală se îndreaptă spre o “furtună perfectă" a riscurilor, incluzând prelungirea crizei datoriilor în Europa, prăbuşirea financiară a SUA din cauza blocajului politic şi izbucnirea războiului, pe fondul programului nuclear iranian,  
Economistul Nouriel Roubini a avertizat că urmează ani sumbri - mai exact un deceniu de creştere economică anemică - indiferent de deciziile care vor fi luate. Prognoza sa a fost confirmată de statisticile date publicităţii de OECD, clubul celor mai dezvoltate state din lume, care a arătat că economia globală îşi încetineşte creşterea şi că economiile G7 vor creşte cu o rată de doar 0,3% în al treilea trimestru al anului 2012.

Nouriel Roubini, economistul care a prevăzut criza, a subliniat că singura soluţie pentru salvarea zonei euro este aprofundarea integrării în direcţia unei uniuni bancare, fiscale şi chiar politice. “Azi, zona euro se dezintegrează. Fie vă mişcaţi,  fie veţi cădea de pe stâncă”
 a avertizat Nouriel Roubini.
Tensiuni şi acuze reciproce UE-Rusia

UE vs Rusia

Comisarul european pentru comerţ Karel De Gucht a declarat că Uniunea Europeană “va folosi toate mijloacele necesare”
 pentru a determina Rusia să respecte prevederile Organizaţiei Mondiale a Comerţului în domenii precum importurile de animale şi reciclarea maşinilor uzate, la doar câteva zile după ce Bruxellesul a anunţat deschiderea unei anchete împotriva gigantului rus Gazprom. Reamintind că Moscova trebuie să respecte regulile OMC, al cărei membru a devenit recent, Karel De Gucht a criticat interdicţia Rusiei privind importurile de animale vii din UE, intenţia de a percepe taxe pe vehiculele importate, două cazuri anti-dumping şi un alt caz comercial în domeniul apărării deschise de Moscova împotriva blocului comunitar în ultimele luni. 
Moscova a iniţiat menţionatele demersuri după ce Comisia Europeană a anunţat deschiderea unei anchete oficiale împotriva Gazprom, suspectând gigantul rus de a fi împiedicat concurenţa şi de a fi manipulat preţurile în mai multe ţări din Europa Centrală şi de Est, dependente de livrările de gaze ruseşti. Gazprom riscă o amendă de 10 miliarde de euro. De asemenea, Bruxelles-ul anunţase că va investiga cazul panourilor solare produse de China şi comercializate la preţ de dumping în Europa.
După deschiderea anchetelor împotriva Gazporm şi privitoare la exporturile chinezeşti de panouri solare, Karel De Gucht a precizat că Rusia “transmite un semnal greşit” deşi firesc ar fi să se îndrepte spre o mai mare liberalizare.  “Indiferent că este vorba de animale vii sau de taxa de reciclare pentru maşinile importate, vom fi cu siguranţă extrem de vigilenţi în a garanta că Rusia îşi respectă angajamentele" a declarat Karel De Gucht preluat de Reuters, cu ocazia unui seminar UE-Rusia desfăşurat, în septembrie, la Helsinki.  "Intenţia noastră este să continuăm discuţiile. Însă dacă nu va exista nicio schimbare a poziţiei lor, am spus că vom folosi toate mijloacele necesare pentru a ajunge la un rezultat pe care să îl considerăm că respectă (reglementările) OMC. Este un lucru serios" a subliniat comisarul european. 

Rusia a aderat la OMC în luna august, după o aşteptare de 18 ani. Preşedintele Vladimir Putin a declarat că ţara sa se va folosi de apartenenţa la OMC pentru a încerca să dezvolte un comerţ mondial mai liber. 

Karel De Gucht a afirmat că Rusia încalcă regulile OMC, întrucât îşi ţine pieţele închise pentru competitori. "Ce au în comun aceste măsuri sau altele este că afectează produse acolo unde urmează să aibă loc o deschidere semnificativă a pieţei, conform angajamentelor Rusiei faţă de OMC" a precizat, în cadrul seminarului comisarul european pentru comerţ. “Semnalul transmis este unul greşit, într-un moment în care liberalizarea ar trebui să avanseze”
 a mai afirmat. 

Rusia şi UE sunt puternic interconectate. Blocul comunitar se bazează masiv pe exporturile ruseşti de energie, iar Rusia are nevoie de produse din UE şi de acces la cei 500 de milioane consumatori comunitari. Cele două părţi au, însă, dispute legate de mai multe probleme - de la energie şi comerţ până la accesul pe pieţe şi la drepturile omului. 

Negocierile dintre Rusia şi Uniunea Europeană privitoare la relaţii economice şi politice mai strânse s-au blocat, iar Bruxelles-ul este îngrijorat de planul lui Vladimir Putin de a dezvolta o uniune euroasiatică formată din foste state sovietice, printre care Kazahstan şi Belarus. 

Rusia vs UE

În replică la acuzele şi anchetei Comisiei Europene, Vladimir Putin a făcut o mişcare-supriză: a pus sub controlul şi protecţia statului companiile ruseşti strategice care operează în străinătate, conform unui decret publicat de Kremlin. 
Conform decretului, comunicarea de informaţii privind activităţile acestor companii este supusă acordului puterii executive, dacă datele sunt “cerute de servicii din ţări străine, organizaţii internaţionale, uniuni de ţări străine”
. De asemenea, decretul supune autorizării puterii şi modificarea acordurilor încheiate cu parteneri din străinătate şi “oricăror documente privind politica lor comercială de preţuri în ţări străine”
. De asemenea, documentul supune autorizării statului rus orice cesiune de active deţinute de aceste companii la societăţi străine, de drepturi în activităţi comerciale în străinătate sau de bunuri imobiliare în străinătate. Puterea executivă de la Moscova va refuza să-şi dea acordul pentru astfel de măsuri dacă acestea sunt de natură “să aducă prejudicii intereselor economice ale Federaţiei Ruse” se precizează în decret.

Dincolo de această acţiune, Rusia a propus Republicii Moldova o reducere a preţului la gaze în condiţiile în care Chişinăul renunţă la cooperarea în domeniul energec cu Uniunea Europeană. Propunerea a fost făcută de ministrul rus al Energiei, Aleksandr Novak, cu ocazia vizitei efectuate la Moscova de premierul moldovean Vlad Filat “Propunerea este ca partea moldoveană să denunţe protocolul de aderare la acordul de cooperare energetică cu UE. Este o condiţie care permite examinarea problemei preţului redus la gaze”
 a declarat Aleksandr Novak. “Republica Moldova vrea o reducere de 30%” a subliniat ministrul rus al Energiei după ce Vlad Filat s-a întâlnit cu premierul Dmitri Medvedev şi cu preşedintele Vladimir Putin. Discuţiile au avut loc în contextul puternicelor disensiuni între Rusia şi Comisia Europeană privind tarifele şi condiţiile în care operează compania rusă Gazprom pe piaţa europeană.
Posibil consulat general rus în Transnistria
Rusia ar putea deschide un Consulat general în Transnistria până la sfârşitul anului 2012, a anunţat la Tiraspol ambasadorul rus în Republica Moldova, Farit Muhametşin.“Deschiderea unui Consulat general nu va soluţiona toate problemele, dar ne va permite să ne organizăm munca mai bine. Această problemă urmează să fie soluţionată până la sfârşitul anului”
 a declarat Farit Muhametşin în cadrul unei întâlniri cu Nina Ştanski, şefa diplomaţiei transnistrene.

În prezent, la Tiraspol funcţionează o reprezentanţă consulară a Ambasadei Rusiei în Republica Moldova, pentru transnistreni cu cetăţenie rusă. Autorităţile transnistrene insistă să fie deschis un consulat general rus. Republica Moldova este ostilă acestei idei. Chişinăul percepe demersul ca un prim pas către recunoaşterea regiunii separatiste.În cadrul acestui conflict îngheţat, Tiraspolul doreşte o separare de Chişinău. Republica Moldova se opune unei astfel de soluţii, propunând Transnistriei o largă autonomie.

Conflictul transnistrean a izbucnit în 1992, la un an după prăbuşirea fostei Uniuni Sovietice. Ostilităţile s-au încheiat în 21 iulie 1992. Conform unui acord semnat de fostul preşedinte rus Boris Elţîn şi omologul său moldovean Mircea Snegur, în regiunea separatistă a fost staţionat un “contingent de pace” rus.
Polonia: semne de declin economic şi o prăbuşire bancară
Polonia este singurul stat din UE care a evitat recesiunea după izbucnirea crizei financiare şi care a rezistat la efectele declinului din zona euro, cu toate că aceasta este principalul său partener comercial. Situatia a început, însă, să se deterioreze, exporturile Poloniei către zona euro înregistrând o scădere de 2,7% în primul semestru al acestui an, raportat la perioada similară din 2011.

Economia Poloniei a încetinit peste aşteptări în al doilea trimestru din 2012, raportând o creştere de 2,4%, sub rata de 3% estimată de analişti şi semnificativ redusă comparativ cu avansul de 3,5% înregistrat în primul trimestru. Este cel mai slab rezultat din ultimii trei ani. Potrivit institutului de statistică al Poloniei, principala cauză a temperării ritmului de creştere este - dincolo de criza zonei euro - reducerea cererii interne cu 0,2%, odată cu implementarea măsurilor guvernamentale destinate reducerii cheltuielilor publice. Este  prima scădere după 2009, în timp ce pieţele aşteptau o expansiune de 1,9%, precizează Financial Times. 

Analiştii băncii Citi Handlowy estimează că PIB-ul Poloniei va înregistra, la sfârşitul anului, o creştere de numai 1,5%, valoară revizuită în scadere de la 1,7%, anterior.

“În locul unei încetiniri calme a ratei de creştere economică asistăm la o prăbuşire”
 a afirmat Malgorzata Starzewska-Krzysztoszek, economist-şef al confederaţiei patronale poloneze, Lewiatan. Potrivit acesteia, cifrele sunt îngrijorătoare întrucât includ şi perioada Campionatului European de Fotbal, când mii de turişti s-au aflat în Polonia - una dintre ţările-gazdă - şi au fost accelerate proiectele din infrastructură.

Evoluţia economică defavorabilă a Poloniei ar putea necesita atât regândirea politicii monetare, cât şi a celei fiscale.

Referitor la politica monetară, Banca centrală a Poloniei a fost singura din Uniunea Europeană care a majorat rata dobânzii-cheie până la 4,75%, pe fondul presiunilor inflaţioniste. Guvernatorul Marek Belka a precizat, însă, că ia în calcul posibilitatea tăierii dobânzii de politică monetară, generând o rapidă depreciere a zlotului faţă de moneda euro.

La rândul său, guvernul polonez  se confruntă cu provocarea necesităţii echilibrării măsurilor privind reducerea ţintei de deficit sub 3% din PIB, în acest an, deopotrivă cu reducerea datoriei publice şi solicitările tot mai puternice pentru stimularea creşterii. “Guvernul trebuie să aleagă: rămâne pe actuala cale a convergenţei, care înseamnă majorări de taxe, reduceri de cheltuieli şi o continuare a încetinirii creşterii; sau, pentru stimularea creşterii economice, relaxează uşor măsurile fiscale în 2013 şi 2014”
 a aprciat Janusz Jankowiak, economist-şef la Polish Business Roundtable.

Veniturile din TVA au scăzut peste estimări, ceea ce înseamnă că, pentru a respecta programul de convergenţă transmis la Bruxelles, Polonia ar trebui să majoreze taxele, măsură care ar avea ca efect o nouă diminuare a creşterii şi sporirea problemelor privind colectarea, a adăugat Janusz Jankowiak. Potrivit acestuia, cea mai sigură cale este amânarea ţintei de deficit, alăturându-se, astfel, unei tendinţe europene extinse, ceea ce presupune că ar fi puţin probabil ca pieţele să sancţioneze dur Polonia. 

Ministrul polonez de Finanţe, Jan Vincent-Rostowski, s-a arătat mai optimist decât analiştii, declarând că, dacă este adevărat că datele sunt dezamăgitoare, este la fel de adevărat că nu există motive pentru o încetinire mai accentuată a economiei poloneze anul acesta. A precizat că prognoza de creştere economică pentru acest an este de aproximativ 2,5%.

Prăbuşire bancară

După ce Banca Amber Gold - care are de returnat clienţilor săi 24 de milioane de dolari - a anunţat că îşi sistează operatiunile, 50.000 de polonezi riscă sa ramana fara banii depuşi. Activele Amber Gold sunt evaluate la 45 de milioane de dolari, incluzând 100 de kilograme de aur.  

Premierul polonez, Donald Tusk, a catalogat situaţia drept “o escrocherie” şi a solicitat Ministerului de Finanţe să reunească toate autorităţile responsabile - de la Banca Centrală până la Protecţia Consumatorilor - pentru a calcula efectele prăbuşirii băncii Amber Gold. “Toate semnele din cer şi de pe pământ arată că oamenii care au investit încredere în această bancă au fost înşelaţi. Este de datoria statului să se mişte repede pentru a proteja cetăţenii de aceste escrocherii”
 a declarat premierul polonez.

Amber Gold vindea produse financiare proprii şi oferea dobânzi mai mari decât alte bănci. A funcţionat după o schemă Ponzi - mai exact, dobânzile mari oferite nu proveneau din venituri proprii, dar din depunerilor altor persoane. 
“A fost o schemă piramidală clasică. Oamenii au încetat să mai alimenteze cu bani şi de aici a venit sfârşitul”
 a declarat un oficial polonez.

Colapsul băncii Amber Gold a zdruncinat încrederea UE în eficacitatea sistemului de reglementare financiară din cea mai mare economie emergentă  a Europei. 

Frământări în Ungaria 

Recesiune
Ungaria se află în recesiune. Premierul ungar, Viktor Orban, a declarat că ţara doreşte un acord cu Fondul Monetar Internaţional, dar nicidecum în condiţiile impuse de acesta. “Siguranţa este foarte importantă pentru noi şi de aceea avem nevoie de un acord cu FMI. Cred că este necesar, că se va întâmpla. Vom ajunge la o înţelegere, dar nu pe aceste baze”
 a precizat. Viktor Orban a respins o serie de condiţii dure despre care a subliniat că sunt impuse de FMI. 

Ungaria şi-a revizuit atitudinea faţă de FMI de mai multe ori, după ce Viktor Orban a preluat puterea în 2010, cu angajamente de renunţare la măsurile de austeritate. Întrucât Ungaria este în recesiune, iar ratingul ţării în categoria “junk”, guvernul de la Budapesta a fost nevoit să să ceară formal, în noiembrie 2011, ajutorul Fondului Monetar Internaţional.

Pentru a doua oară consecutive, Produsul Intern Brut al Ungariei s-a contractat cu 0,2% - în trimestrul al doilea.. Economia Ungariei a intrat, prin urmare, în recesiune, potrivit statisticilor oficiale.

Moneda naţională s-a prăbuşit în prima parte a lunii septembrie după ce Mario Draghi, preşedintelui Băncii Centrale Euopene, a anunţat un plan de a cumpăra obligaţiuni guvernamentale ale statelor euro lovite de criză - plan care a susţinut celelalte monede din regiune. “Înseamnă că negocierile pentru un program de ajutor pot fi întârziate şi chiar suspendate. Rămâne doar o şansă redusă că pot fi reactivate”
 a afirmat Daniel Hewitt, economist la Barclays.

Cotidianul Magyar Nemzet a prezentat o listă a cerinţelor FMI, confirmată ulterior de Viktor Orban.  Lista cerinţelor UE/FMI, de cel puţin 30 de puncte, face parte dintr-un raport al Comisiei Europene, a afirmat premierul ungar. 

Potrivit Magyar Nemzet, Fondul Monetar Internaţional aşteaptă de la guvernul ungar următoarele măsuri: scăderea pensiilor şi a alocaţiei pentru familii, creşterea vârstei de pensionare şi a impozitului pe venitul personal, privatizări, reducerea birocraţiei, o taxă generală bazată pe valoare reală în tranzacţiile imobiliare, reducerea cheltuielilor autorităţilor locale, eliminarea taxei bancare şi fonduri pentru sectorul bancar.
Ungaria a început în iulie discuţiile cu FMI şi CE pentru un acord financiar estimat la circa 15 miliarde de euro - intenţia Budapestei fiind ca înţelegerea să aibă un caracter preventiv. Ungaria a fost salvată de la colaps financiar în 2008 cu un pachet de 20 de miliarde de euro, de la FMI, UE şi Banca Mondială.

Ferenc Gyurcsany, în greva foamei
Fostul premier ungar Ferenc Gyurcsany a declarat, în septembrie, greva foamei pentru o săptămână, în semn de protest faţă de planurile guvernului privind reformarea sistemului electoral.

Ferenc Gyurcsany a instalat un cort în faţa sediului Parlamentului de la Budapesta. El a declarat că proiectul de lege privind reforma sistemului electoral, care prevede că alegătorii trebuie să se înregistreze în prealabil pentru a putea vota, ar putea împiedica “sute de mii sau chiar milioane de oameni”
 să ia parte la alegeri. “Este inacceptabil ca oricine decide cu numai două zile înainte de alegeri că vrea să voteze să nu poată participa la scrutin” a afirmat fostul premier ungar din perioada 2004- 2009.
Oponenţii proiectului de lege subliniază că prin acesta se urmăreşte reducerea artificială a ratei de participare a alegătorilor la alegerile parlamentare din 2014, pentru a creşte şansele partidului Fidesz, aflat la guvernare, de a câştiga. Guvernul de la Budapesta argumenează necesitatea noii legi prin faptul că, în urma înregistrării, vor putea să voteze maghiarii care trăiesc în afara ţării precum şi membriu minorităţilor naţionale din Ungaria.
Armenia şi Ungaria întrerup relaţiile diplomatice
Parlamentul Armeniei a votat în septembrie suspendarea relaţiilor cu forul legislativ ungar, după ce Budapesta a repatriat un ofiţer azer condamnat la închisoare pe viaţă de justiţia ungară pentru decapitarea unui omolog armean, informează MTI. Decizia a fost adoptată cu 96 de voturi pentru şi unul împotrivă.

În cursul dezbaterii care a precedat votul, ministrul armean de Externe, Eduard Nalbandian, a declarat că autorităţile ungare nu au reuşit să ofere o “explicaţie cuprinzătoare”
 pentru schimbarea bruscă de poziţie şi decizia de a-l repatria pe azerul Ramil Safarov. Acesta a fost graţiat şi promovat de preşedintele azer Ilham Aliev la revenirea sa în ţară. Potrivit lui Eduard Nalbandian, guvernul ungar nu a explicat “de ce a acţionat în secret”. Şeful diplomaţiei armene a făcut, astfel, aluzie la zvonurile legate de existenţa unui acord între Ungaria şi Azerbaidjan cu privire la această repatriere. Zvonurile fuseseră dezminţite categoric de Budapesta.

Deputaţii armeni au insistat că autorităţile ungare trebuie să fi fost la curent cu faptul că, dacă Ramil Safarov era repatriat, urma să fie şi pus în libertate. Au apreciat gestul va încuraja crimele etnice împotriva armenilor.

Parlamentul armean cere tuturor statelor care împărtăşesc valorile democratice să condamne acordul dintre Ungaria şi Azerbaidjan privind repatrierea lui Safarov, se precizează în declaraţia adoptată. Erevanul a anunţat că întrerupe relaţiile diplomatice cu Budapesta, deşi oficialii ungari au declarat că au respectat toate prevederile internaţionale în materie şi că fuseseră primite asigurări din partea Azerbaidjanului că ofiţerul îşi va ispăşi pedeapsa în ţara sa.

Au avut loc demonstraţii în faţa ambasadelor Ungariei din mai multe capitale. Ministerul ungar de Externe a comunicat că diplomaţi ungari au primit telefoane şi e-mail-uri de ameninţare. Şeful diplomaţiei ungare, Janos Martonyi, a condamnat guvernul azer pentru faptul că nu şi-a respectat promisiunea anterioară ca Ramil Safarov să rămână în spatele gratiilor. El a mai precizat că a solicitat Elveţiei să medieze între ţara sa şi Armenia pentru refacerea relaţiilor bilaterale.

Erevan şi Baku îşi dispută de ani controlul asupra enclavei armene Nagorno-Karabah, alipită la Azerbaidjan în epoca sovietică. În urma unui război desfăşurat între 1988 şi 1994, soldat cu 30.000 de morţi şi sute de mii de refugiaţi, regiunea şi-a proclamat independenţa, nerecunoscută de comunitatea internaţională. În pofida armistiţiului semnat în 1994, Armenia şi Azerbaidjan nu au reuşit să se pună de acord asupra statutului regiunii.
Ministru ungar, arestat după 56 de ani

Un fost ministru de Interne al Ungariei, Bela Biszku, care a ordonat reprimarea revoltei anti-sovietice din 1956, a fost arestat pentru crime de război, potrivit BBC. În luna februarie 2012 fusese formulată o plângere pe numele lui Bela Biszku. Este primul lider comunist din 1956 care va răspunde în faţa legii.
Bela Biszku este acuzat de a fi pus în pericol viaţa civililor în timpul stării de război şi de a fi ordonat forţelor de securitate să tragă asupra mulţimii. Fostul demnitar comunist, acum în vârstă de 90 de ani, riscă să-şi petreacă următorii ani în închisoare. 

În timpul revoltelor, după ce forţele de securitate au deschis focul, au fost ucise peste 50 de persoane. Revolta a fost înăbuşită după trei săptămâni, cu tancurile sovietice.Bela Biszku mai este acuzat de a se fi amestecat în treburile justiţiei pentru a se asigura că revoluţionarii vor fi aspru pedepsiţi. Peste 226 de persoane au fost executate în urma proceselor.

Cazul, deschis după 22 de ani de la căderea comunismului, a surprins. Procurorul general al Ungariei a precizat pentru BBC că la baza demarării anchetei stă faptul că, în 2011, în legislaţia ţării au fost cuprinse şi prevederile Convenţiei de la New York din 1968, privind crimele de război.

Germania, între critici dure, mişcări de protest şi scandaluri

“Germania să conducă sau să plece”

Miliardarul George Soros cere Germaniei să asume poziţia de lider al zonei euro şi să pună capăt crizei prin consolidarea creşterii economice, crearea unei autorităţi fiscale europene şi garantarea obligaţiunilor commune - sau, în caz contrar, să părăsească blocul monetar. “Să conducă sau să plece. Aceasta este decizia legitimă pe care trebuie să o ia Germania. Ori acceptă că soarta lor este legată de restul Europei, asumă riscul de a se ridica sau a se prăbuşi împreună, ori pleacă din euro, pentru că, dacă ar pleca, problemele zonei euro s-ar ameliora. Totul depinde de atitudinea Germaniei. Dacă insistă pe politica de austeritate, sau dacă îşi vor consolida poziţia deflaţionistă actuală fără să mişte, atunci ar fi mai bine chiar şi pentru ea, pe termen lung, să părăsească zona euro" a declarat George Soros într-un interviu pentru Financial Times.

Miliardarul s-a referit laudativ la decizia Băncii Centrale Europene de a reduce costurile de finanţare ale statelor din zona euro aflate în dificultate, prin achiziţii nelimitate de obligaţiuni guvernamentale cu maturitatea de până la trei ani de pe pieţe. În acest sens a apreciat planul anunţat de preşedintele BCE Mario Draghi drept o măsură “mai puternică” decât cele luate până acum. “Va avea un impact. Ar putea chiar să reprezinte fundaţia unei eventuale soluţii. Însă este o măsură provizorie, nu o soluţie”
 a precizat George Soros.

Aplicarea planului prezentat de Mario Draghi presupune solicitări explicite de ajutor extern din partea statelor aflate în dificultate. George Soros a afirmat că Spania va cere sprijin internaţional până când va ajunge “cu spatele la zid”. Impunerea unor condiţii dure Spaniei şi Italiei în schimbul ajutorului european ar adânci clivajul între statele cu economii solide şi cele puternic îndatorate, avertizează miliardarul Soros. “Ar fi un pas către permanentizarea Europei cu două viteze”
.

Soluţia considerată optimală de către George Soros este ca Germania să renunţe la “poziţia deflaţionistă” şi să acţioneze ca un “hegemon benevol” în raport cu partenerii europeni. “Ieşirea Germaniei din zona euro ar fi o lovitură teribilă din punct de vedere politic. Toţi pro-europenii pe care îi cunosc sunt şocaţi de această idee. Ar fi mult mai dezirabil ca Germania să nu ia o asemenea decizie. Odată ce va analiza costurile, va dori, probabil, să rămână”
 a precizat George Soros.
Grevă de impact european la Compania Lufthansa

În prima parte a lunii septembrie la Compania Lufthansa a fost delanşată o grevă a stewardeselor şi stewarzilor, în cadrul unui conflict privind revendicările salariale.  La grevă au participat 19.400 de angajati, conform The Wall Street Journal.
Principalele revendicări ale angajaţilor au fost: creşterea salariului individual cu 5% - cu efect retroactiv până la 1 ianuarie 2012 şi viitor până în martie 2013 - modificarea structurii salariale şi împărţirea profitului companiei, fiecărui salariat urmând să îi revină 8% dintr-un salariu lunar, informeaza site-ul Ufo-online.com. De asemenea, sindicatul a respins folosirea personalului interimar în avioanele Lufthansa. Personalul de zbor este îngrijorat de decizia Lufthansa de a folosi angajaţi temporari pentru curse înspre şi dinspre Berlin. Ei se tem că, astfel, se face un pas în sensul creării unei filiale regionale, asemănătoare cu variantele low-cost ale Ryanair şi EasyJet. 

Greva s-a declanşat pe fondul problemelor cauzate de competiţie, de preturile în continuă creştere la kerosen, precum şi înregistrării unei scăderi de 2,5% a acţiunilor Lufthansa la Bursa din Frankfurt, potrivit AFP.  Anunţul privitor la grevă a fost făcut de Nicolay Baublies, preşedintele sindicatului UFO.

Directorul departamentului de pasageri Lufthansa, Peter Gerber, a anunţat că ultima ofertă de creştere salarială a fost de 3,5%. Negocierile cu sindicatul UFO al însoţitorilor de bord, au eşuat după ce conducerea companiei a refuzat deblocarea unor posturi. 
Compania aeriana Lufthana a pierdut milioane de euro din cauza grevei personalului navigant. În urma acţiunii de protest au fost anulate peste 1000 de zboruri şi au fost afectaţi peste 100.000 de pasageri, conform anunţului făcut de Vice-presedintele Lufthansa, Klaus Walther. 
În situaţii normale, Luftahansa opereaza zilnic 1800 de zboruri. 


Memento:
În luna februarie, personalul tehnic de control al benzilor rulante de la aeroportul din Frankfurt a demisionat în urma faptului că nu au fost satisfăcute revendicările salariale. Aeroportul din Frankfurt este principalul nod de reţea al companiei Lufthansa. De asemenea, în februarie piloţii companiei germane Lufthansa au intrat într-o grevă considerată drept cea mai mare din istoria transportului aerian, a relatat CNN. Protestul a fost lansat la apelul sindicatului Cockpit, care reprezintă peste 4.000 de piloţi.

La începutul anului 2012, Lufthansa a operat tăieri masive de costuri, scopul declarat fiind mărirea profitului cu 1,5 miliarde de euro până în 2014.

Fosta primă-doamnă a Germaniei a acţionat Google în judecată
Google a fost acţionat în judecată de fosta primă doamnă a Germaniei, Bettina Wulff, care afirmă că motorul de căutare pe Internet creat de gigantul american difuzează informaţii false despre trecutul ei. Conform afirmaţiilor sale, Google propune, automat, cuvintele “prostituată” şi “escortă” când utilizatorul tastează numele Bettina Wulff.

În volumul său “Dincolo de protocol”, lansat în luna septembrie, Bettina Wulff precizează că nu a fost nicicând prostituată, dezminţând, astfel, zvonurile apărute în ultimii ani în Germania. "Nu am lucrat niciodată ca damă de companie. Acestea sunt nişte prostii absolute"
 a subliniat Bettina Wulff. 
În capitolul intitulat “Zvonuri” a consacrat opt pagini demontării diverselor zvonuri care au circulat pe seama ei în ultimii ani. Potrivit acuzatorilor săi, Bettina Wulff, în vârstă de 38 de ani, ar fi lucrat în trecut sub pseudonimul “Lady Victoria” într-un stabiliment numit "Château Osnabrück" şi într-o casă de toleranţă berlineză denumită “Artemis”.

De asemenea, în cartea sa, Bettina Wulff, soţia fostului preşedinte german, Christian Wulff, respinge acuzaţiile de corupţie la adresa soţului ei.
Christian Wulff, care a fost cel mai tânăr preşedinte al Germaniei, avea imaginea unui conservator modern, cu un trecut fără pată, până în momentul în care mai multe scandaluri de presă l-au propulsat pe scena mediatică şi l-au obligat să demisioneze. Christian Wulff a fost acuzat de a fi profitat de poziţia sa de conducător al landului Saxonia Inferioară în perioada 2003-2010 pentru a obţine diverse avantaje financiare

 Bettina Wulff a depus plângere în justiţie împotriva companiei Google, pe care o acuză că a contribuit la răspândirea zvonurilor despre trecutul ei. 
La rândul lor, reprezentanţii Google au spus că vor “lăsa justiţia să se pronunţe”
. Un purtător de cuvânt al Google, Kay Oberbeck, a precizat că firma americană a făcut faţă cu bine în trecut altor cinci plângeri similare în Germania, toate fiind respinse. Cuvintele asociate numelor de persoane nu sunt alese de Google, a afirmat Kay Oberbeck, dar apar în funcţie de frecvenţa căutărilor asociate cu acele nume, efectuate de ceilalţi utilizatori din spaţiul virtual.  

Grecia: sinucideri simbolice, despăgubiri de război, violenţe
Poliţişti greci s-au spânzurat simbolic - trecându-şi frânghiile pe sub braţe şi bărbie - în septembrie, în centrul Atenei. Este modul în care oamenii legii, de data aceasta protestatari, au vrut să le arate guvernanţilor că o nouă reducere a salariilor i-ar ucide la propriu. 
Gestul a fost făcut înaintea revenirii reprezentanţilor Troicii la Atena pentru evaluarea stadiului reformelor. Raportul inspectorilor Troicii este destinat stabilirii măsurii în care statul elen poate primi următoarea tranşă de împrumutul. Nivelul acestei tranşe este de 31,5 miliarde de euro, bani de care Grecia are nevoie pentru a-şi stinge o parte dintre datorii. 

Pe lângă poliţişti, la demonstraţie au luat parte judecători, medici şi pompieri. Manifestanţii s-au strâns în piaţa Syntagma pentru a spune “nu” noului plan de austeritate anunţat de executivul de la Atena. 
La începutul protestului, poliţia estima la 12.000 numărul manifestanţilor, faţă de un record de 25.000 de protestatari ieşiţi în stradă anul trecut cu aceeaşi ocazie - deschiderea Târgului internaţional al oraşului. Manifestanţii s-au repartizat în patru grupuri: al marilor sindicate - GSEE pentru sectorul privat şi Adedy pentru sectorul public; cel al principalului partid de opoziţie, Syriza; cel al frontului sindical comunist, Pame şi cel al autonomilor şi extremei dreapta. La finalul protestului, în centrul oraşului au avut loc confruntări între un grup de aproximativ o mie de manifestanţi autonomi şi forţele de ordine. Forţele de ordine au folosit gaze lacrimogene şi gaze paralizante înainte de a interveni asupra grupurilor de protestatari. Manifestanţii au denunţat adâncirea austerităţii după aproape doi ani în care, conform datelor oficiale, nivelul de trai s-a redus cu 35%, şomajul a cuprins aproape 25% din populaţia activă iar recesiunea s-a agravat.

“Poporul grec nu mai poate”
 se putea citi pe pancartele din cortegiul sindical, escortat de numeroase ambulanţe - mărturie a tensiunii în creştere în rândul personalul medical confruntat cu scăderea salariilor şi reducerile bugetare. “Foarte curând, majoritatea poporului grec va reacţiona” a declarat liderul Syriza, Alexis Tsipras, aflat în fruntea sondajelor - în faţa guvernului de coaliţie care reuneşte forţele de dreapta, socialiste şi de stânga moderată.

Guvernul de la Atena a anunţat că are în plan reducerea cheltuielilor bugetare cu 11,5 miliarde de euro în următorii doi ani. Suma ar urma să provină parţial din reducerea salariilor. Astfel, salariile medicilor şi judecătorilor ar putea scădea cu încă 20%, după ce anul trecut au mai suportat o reducere de 38%.
Creditorii Greciei propun diverse măsuri care ar avea ca efect adâncirea drastică a austerităţii. Conform BBC, una dintre acestea este creşterea numărului zilelor de lucru pe săptămână de la cinci la şase şi majorarea contribuţiilor la bugetul de stat. Aceste propuneri nu au fost incluse în documentul original semnat de Grecia cu creditorii - FMI şi UE fiind cei mai importanţi dintre aceştia - însă ar putea fi prevăzute într-un nou acord.
Printre măsurile impuse de UE, FMI şi Banca Centrală Europeană pentru liberalizarea pieţei muncii din Grecia se numără introducerea unui salariu minim legal, ture de lucru flexibile şi (maximum)13 ore de lucru pe zi (minimum 11 ore de relaxare).
Pe de altă parte, însă, atrage atenţia opinia unui oficial al Fondului Monetar Internaţional, anume că ţările europene ar trebui să aibă în vedere restructurarea datoriei Greciei, întrucât povara financiară a acestei ţări a devenit nesustenabilă. “O contribuţie din partea guvernelor va fi cu siguranţă subiect de discuţie”
 a declarat directorul executiv al FMI, Menno Snel.

Astfel de declaraţii confirmă menţiunea Economic Times, respectiv existenţa unor diferenţe de opinii între liderii Uniunii Europene, Băncii Centrale Europene şi Fondului Monetar Internaţional legate de modul în care trebuie rezolvată criza din Grecia. Oficiali europeni au declarat, în septembrie, că FMI insistă pentru restructura datoriei Atenei via statele Bătrânului Continent. În schimb, Europa ar prefera să acorde Atenei mai mult timp pentru a respecta ţintele din programul convenit.

Grecia ar putea solicita Germaniei despăgubiri de război
În luna septembrie, Ministerul elen de Finanţe a iniţiat procedura de calculare a despăgubirilor de război pe care Grecia ar putea să le ceară Germaniei pentru prejudiciile aduse în cel de Al Doilea Război Mondial. Ministrul adjunct de Finanţe, Christos Staikouras, citat de Bloomberg, a subliniat că aceasta ar fi prima oară când Grecia îşi rezervă dreptul de a face un astfel de calcul. Declaraţia a reprezentat, practic, un răspuns la o întrebare adresată de un reprezentant al Partidului Independent elen.

Christos Staikouras a adăugat că ministerul a început colectarea de materiale de arhivă, care vor fi analizate de un grup de experţi. În baza calculelor preliminare ale comisiei speciale, Germania datorează Greciei aproximativ 7,5 miliarde de euro. “Reparaţiile din partea Germaniei constituie o complexă problemă juridică, aceasta necesitând să fie analizată şi rezolvată la nivel internaţional, în conformitate cu normele dreptului internaţional”
 a subliniat Christos Staikouras în cadrul unei reuniuni a parlamentului elen. “Acest proces nu a fost nici până acum reglementat şi ne rezervăm dreptul de a-l duce până la capăt” a adăugat el.

Ocupaţia nazistă a început să fie evocată încă de la începutul crizei din Grecia. În timpul alegerilor parlamentare din mai şi iunie, reprezentanţii Partidului Independent au susţinut insistent ca Germaniei să-i fie pretinse despăgubiri pentru distrugerile cauzate în timpul celui de Al Doilea Război Mondial.

Pe de altă parte, în martie 2006, Curtea Constituţională din Germania a decis că statul nu ar mai trebui să plătească despăgubiri individuale pentru crimele de război comise în timpul celui de Al Doilea Război Mondial. În 2010, purtătorul de cuvânt al MAE de la Berlin, Andreas Peschke, declarase că Germania a plătit deja echivalentul a aproximativ 60 milioane de euro victimelor regimului nazist în Grecia, potrivit unui acord din 1960. 

Violenţe ale neonaziştilor greci împotriva imigranţilor

În suburbiile Atenei, neonaziştii au luat cu asalt o piaţă volantă şi au distrus standurile imigranţilor.
Bărbaţi în uniforme cu însemnele partidului Zori de Aur au patrulat piaţa şi au verificat fiecare comerciant fără a avea vreun mandat. Cei fără autorizaţie şi-au văzut marfa distrusă în câteva minute.“Am mers în piaţă şi am văzut cu ce probleme se confruntă micii comercianţi. Am identificat imigranţi ilegali care vindeau produse fără autorizaţie”
 a declarat George Germenis, parlamentar al partidului “Zori de Aur”.

Poliţia a deschis o anchetă în acest caz. 18 bărbaţi - printre care doi parlamentari ai formaţiunii Zori de Aur - fiind cercetaţi pentru “uzurparea autorităţii” şi “atingere adusă dreptului de proprietate”. Incidentul este parte a unei lungi serii de atacuri declanşate împotriva imigranţilor, în ultimele luni, de neonaziştii greci.
Olanda: atac al extremiştilor la adresa Europei şi est-europenilor

Liderul extremei dreapta din Olanda, Geert Wilders, şi-a schimbat discursul obişnuit anti-Islam cu unul axat pe eurofobie.

“Având în vedere criza economică, Europa a fost o temă uşoară”
 a declarat Claes de Vreese, profesor de comunicare politică la Universitatea din Amesterdam, aducând în discuţie “oportunismul”. “Retorica a rămas aceeaşi, numai inamicul s-a schimbat” a adăugat acesta.
Memento:
Geert Wilders, lider al Partidul Libertăţii, a provocat căderea guvernului minoritar condus de Mark Rutte, pe care îl susţinuse în Parlament, după eşecul negocierilor cu privire la reducerea deficitului bugetar sub pragul de 3%. Deputatul a refuzat atunci să aprobe un buget de austeritate pe care l-a catalogat ca fiind impus prin “dictatele Bruxelles-ului"
.
“Pierderea suveranităţii, faptul de a nu mai fi stăpân în propria ţară sunt teme care cadrează perfect cu ideologia sa”
 a precizat Bert van den Braak, cercetător în domeniul ştiinţelor politice la Universitatea Leiden . “Această temă îi dă mai multe şanse decât în cazul în care rămânea axat pe dezbaterea referitoare la Islam” a adăugat Van den Braak. “Cunoaşteam acel discurs, Wilders trebuia să vină cu ceva nou.”

Considerat urmaş al lui Pim Fortuyn, un populist asasinat în 2002, Geert Wilders cere ca Olanda să abandoneze moneda europeană unică, să iasă din Uniunea Europeană şi din spaţiul Schengen şi să pună capăt contribuiţiri la ajutorul financiar destinat ţărilor din sudul Europei.
Circumscrisă schimbării discursului său a apărut tema limitării drastice sau chiar interzicerii acceptării cetăţenilor din Europa de Est pentru a munci în Olanda.  bulgarilor şi românilor în Olanda, pentru a munci. Geert Wilders insistă, în mod special, asupra opririi accesului românilor şi bulgarilor pe piaţa muncii din Ilanda. Mai mult, sugerează chiar identificarea unui mecanism pentru excluderea României şi Bulgariei din Uniunea Europeană “Pe piaţa muncii, migraţia est-europenilor îi va afecta pe ceilalţi oameni. Au adus iadul pe străzile noastre, în oraşele ţării noastre. Iată de ce nu trebuie să lăsăm sute de mii de bulgari şi români să ajungă în Olanda, peste doar un an. Ministrul Muncii trebuie să prevină această catastrofă. De la 1 ianurie 2014, bulgarii şi românii nu vor mai avea nevoie de permis de muncă pentru Olanda. În ţara noastră vor veni cu sutele de mii. Dacă e bărbat, ministrul Muncii trebuie să aibă grijă ca graniţele ţării noastre să rămână închise pentru bulgari şi români după 2014. Îl somez să facă întocmai. Dacă se impune, ar trebui chiar să blocheze decizia Bruxelles-ului şi să lucreze la o metodă prin care aceste două ţări să fie scoase din UE”
 a afirmat Geert Wilders.
Una dintre propunerile xenofobe ale Partidul Libertăţii a vizat trimiterea celor care solicitantă azil în Olanda, în centre speciale înfiinţate în ţări precum România. Potrivit oficialilor PVV, ar trebui ca orice solicitant de azil care se prezintă în Olanda să fie urcat în avion şi trimis în “lagărele” din străinătate, unde va aştepta decizia referitoare la permisul de şedere.

“Neplăcerile provocate de solicitanţii de azil vor dispărea brusc, iar costurile de primire vor scădea enorm”
 a afirmat Geert Wilders.  Cu un asemena plan, Olanda ar deveni mai puţin atractivă pentru solicitanţii de azil, este de părere Sieste Fritsma, figură marcantă a Partidului L:ibertăţii. Potrivit lui Sieste Fritsma “incitarea la repatriere voluntare, de exemplu în Irak, ar fi mult mai mare dacă solicitantul de azil ar fi obligat să aştepte în România”. 

Sursa de inspiraţie pare a fi o mai veche iniţiativă a Australiei care, în 2001, a înfiinţat centre similare în afara teritoriului său, pe care le-a închis, ulterior, în 2007. În luna august, însă, dar guvernul australian a lansat o propunere pentru redeschiderea respectivelor centre din Papua-Noua Guinee şi de pe insula Nauru. 

Este de amintit faptul că Partidul Libertăţii, de extremă dreapta, creat în 2006, este a treia forţă politică din Olanda - acum, deopotrivă cu stânga eurosceptică olandeză. 

La alegerile din septembrie, partidul condus de Geert Wilders a obţinut 15 mandate în Parlament. Pe de altă parte, este adevărat că rezultatele alegerilor au fost, pentru PVV, sub aşteptări, scorul obţinut fiind inferior celui de la scrutinul anterior, când Partidul Libertăţii a fost creditat cu 24 de mandate. 
Un numar egal de mandate cu PVV (15) a obţinut şi formaţiunea eurosceptică de stânga condusă de Emile Roemer.

Suveranitate deplină pentru Kosovo. Reacţie dură a Serbiei

Kosovo a accedat, în 10 septembrie 2012, la suveranitate deplină odată cu anunţul făcut la Priştina de “Grupul de orientare privind Kosovo” (ISG) privind dizolvarea sa. o sărbătoare fiind prevăzută În capitala Kosovo, la patru ani şi jumătate de la proclamarea unilaterală a independenţei faţă de Serbia,  anunţul a fost primit sărbătoreşte relatează AFP. Un oficial sârb a calificat drept “eroare istorică şi tragică”
 dizolvarea a Grupului de orientare privind Kosovo (ISG), act sinonim cu accederea la “deplina suveranitate”.

Grupul de orientare privind Kosovo (ISG), reunind ţările care au susţinut independenţa Kosovo - printre care Statele Unite şi Turcia - a anunţat, în septembrie, că şi-a încheiat misiunea în Kosovo. “Supravegherea internaţională a Kosovo s-a încheiat. Ne vom îndrepta spre Parlament pentru a informa diplomaţii de faptul că Grupul de orientare privind Kosovo a decis să pună capăt supravegherii independenţei”
 Kosovo, proclamată în 2008, a anunţat pentru presă, în numele ISG, diplomatul olandez Pieter Feith, care a vorbit în albaneză.

De la Washington, preşedintele Statelor Unite, Barack Obama, a salutat anunţul încheierii supravegherii internaţionale a independenţei Kosovo, calificând-o drept “etapă istorică” şi îndemnând Priştina să recurgă la normalizarea relaţiilor sale cu Serbia. “În numele americanilor, felicit Guvernul, Parlamentul şi locuitorii din Kosovo pentru această etapă istorică, în cursul căreia Kosovo a făcut un nou pas spre locul care îi revine în sânul unei Europei libere şi paşnice”
 a precizat Barack Obama într-un comunicat.

Opinia Serbiei: “o eroare istorică şi tragică”

Un oficial sârb a calificat drept “eroare istorică şi tragică” dizolvarea Grupului de orientare privind Kosovo (ISG), act sinonim cu accederea la “deplina suveranitate” a acestui teritoriu.“Dacă, odată cu sfârşitul independenţei supravegheate, comunitatea internaţională lasă instituţiilor din Priştina puterea de a decide ele însele (...) asupra vieţilor sârbilor şi altor popoare nealbaneze, aceasta este o eroare istorică şi tragică”
 a declarat directorul Biroului pentru Kosovo al guvernului sârb, Aleksandar Vulin. “Sârbii nu se pot aştepta la nimic bun” a continuat el, apreciind că o asemenea decizie “nu încurajează în sensul încrederii şi la speranţei”.

Decizia Grupului de orientare privind Kosovo (ISG) se traduce, practic, prin închiderea Biroului civil internaţional (ICO) condus de diplomatul olandez Pieter Feith, reprezentantul special al UE. Decizia Inu schimbă, însă, misiunile în curs ale Oficiului de poliţie şi justiţie al Uniunii Europene (Eulex) - al cărui mandat va fi prelungit până în 2014 - şi ale Forţelor NATO din Kosovo (Kfor).

Kosovo şi-a proclamat independenţa faţă de Serbia în 2008. Aceasta a fost recunoscută ulterior de aproape 90 de ţări. 
ZONA EURO: 
NELINIŞTI, INCERTITUDINI, PRECARITATE ECONOMICĂ
După cinci ani de criză, zona euro s-ar putea confrunta cu un deceniu de stagnare economică, întocmai ca Japonia, apreciază The Economist. În urma cu cinci ani, lucrurile arătau extrem de bine la nivel mondial. Însă, prosperitatea s-a terminat în august 2007.

În primul an de criză, politicienii europeni priveau Japonia ca pe un exemplu negativ în privinţa gestionării unei situaţii delicate, având în vedere că această ţară s-a confruntat cu un “deceniu pierdut”, asa cum au numit analiştii perioada sa de stagnare economică din 1991-2001, potrivit The Economist. Însă, roata s-ar putea întoarce, iar zona euro ar putea avea aceeaşi soartă cu japonia.

Recuperarea economică a zonei euro este extrem de înceată, iar prognozele nu sunt foarte optimiste. Potrivit datelor recente, Italia, Germania şi Franţa s-au confruntat, în al doilea trimestru, cu o contracţie a producţiei industriale, la care se adaugă o puternică scădere economică. 
Scenariu - şoc cu costuri de 17.200 miliarde de euro
 Ieşirea Greciei şi a altor state din sudul Europei din zona euro ar putea genera o recesiune la nivel global, afectând China şi Statele Unite, se arată într-un studiu al unui centru de cercetare german.

Studiul, realizat de Prognos la cererea Trustului media Bertelsmann, analizează patru scenarii privind intrarea Greciei în incapacitate de plată, în timp ce naţiunile creditoare ar sista finanţările către alte ţări membre ale uniunii monetare, precizează CNBC. 

În cel mai nefast scenariu, banii acordaţi sub formă de împrumut ţărilor confruntate cu probleme se vor epuiza, pur şi simplu. În acest caz, ar urma ieşirea Greciei, Spaniei, Italiei şi Portugaliei din zona euro, provocând o recesiune globală care ar însemna, pentru 42 de ţări dezvoltate. o pierdere totală de aproximativ 17.200 de milarde de euro, până în 2020.

Potrivit studiului, cel mai abrupt declin s-ar înregistra în Franţa (2900 miliarde de euro), SUA (2800 miliarde de euro), China (1900 miliarde de euro) şi Germania (aproximativ 1700 miliarde de euro).

Zona euro, sub semnul “dezintegrării psihologice”

Premierul italian Mario Monti a declarat că neînţelegerile dintre ţările din zona euro vor compromite viitorul Uniunii Europene. “Tensiunile din regiune, care durează deja de câţiva ani, sunt semne ale dezintegrării psihologice din UE”
 a precizat Mario Monti.
Premierul Italiei a avertizat că zona euro riscă să fie victima unor atacuri speculative, în condiţiile în care liderii europeni nu reuşesc să colaboreze, cu adevărat, în privinţa unui plan de ieşire din criză. Vor fi “atacuri speculative tot mai puternice, în mod progresiv”
, iar “frustrarea publică faţă de Europa va creşte” în lipsa unei solutii reale pentru criză. 
"Salut declaraţia BCE conform căreia există o disfuncţionalitate severă a pieţei obligaţiunilor de stat din zona euro. Este adevărat, de asemenea, că unele ţări trebuie să suporte costuri extraordinar de ridicate pentru a-şi refinanţa datoriile. Exact acest lucru îl spun si eu, de mult timp"
 a declarat Mario Monti.
Chiar înainte de anunţul oficial făcut de Mario Draghi, privind demararea planului de a cumpăra nelimitat obligaţiuni europene - mai exact, după aflarea ştirii pe canale media - moneda euro şi preţul petrolului au înregistrat cresteri. 

La începutul lunii septembrie, moneda euro a atins aproape de cel mai înalt nivel din ultimele luni, în raport cu dolarului american, a precizat Bloomberg. Euro a avansat până la nivelul de 1,2609 dolari/unitate, dupa ce atinsese 1,2638 dolari/unitate în 31 august. 

De asemenea, preţurile acţiunilor au crescut. Astfel, indicele Euro Stoxx 50 a urcat cu 0,2%, Standard & Poor's 500 cu 0,3%, iar MSCI Asia Pacific a înregistrat o creştere de 0,2%. 
Pretul petrolului a ajuns la nivelul de 96,08 dolari/baril. 


O pertinentă şi nuanţată analiză a situaţiei - reţinută de Project Syndicate - îi aparţine fostul ministru al Economie din Turcia, Kemal Dervis.

Planul preşedintelui Băncii Centrale Europene, Mario Draghi, de a cumpăra nelimitat obligaţiuni şi Mecanismul European de Stabilitate (MES), fondul de salvare al ţărilor cu probleme, au dus la scăderea costurilor de împrumut în Italia şi Spania. Dar acest efect a fost doar pe termen scurt, astfel că zona euro pare să se fi întors pe marginea prăpastiei, afirmă Kemal Dervis
Anuntul BCE a redus costul de împrumut al Italiei aproape imediat, dobânda la obligaţiunile cu maturitate la 2 ani scăzând de la 5% la 3,78%, după doar două zile. Pentru ca aceste efecte pozitive să se poată mentine, Kemal Dervis recomandă ca programul lui Mario Draghi să fie urmat de o mai puternică integrare a zonei euro, prin înfiinţarea unei autorităţi fiscale, unei uniuni bancare şi printr-o oarecare redistribuire a datoriilor. “Există mici progrese în acest sens. Ideea de uniune bancară începe să fie acceptată de tot mai mulţi politicieni, iar bugetul Uniunii Europene ar putea fi mărit prin fonduri ce pot fi atrase doar în anumite condiţii, idee văzută de germani şi de aliaţii nordici ca alternativă la împărţirea datoriei ţărilor din zona euro. MES, sprijinit de BCE, ar putea deveni versiunea europeana a Fondului Monetar Internaţional. Însă acest proces necesită timp”
 a precizat Kemal Dervis. Fostul ministru turc avertizează, totuşi, asupra faptului că austeritatea aplicată în ţările din sudul Europei conduce la scăderea rapidă a Produsului Intern Brut, iar perpetuarea situaţiei nici nu va rezolva problema datoriilor suverane, nici nu va reduce deficitul bugetar. “În consecinţă, euro pierde tot mai mult teren în faţa dolarului, astfel că datoriile atârnă tot mai greu în bugetul acestor naţiuni”
.
Kemal Dervis atrage atenţia şi asupra îngrijorătorului clivaj economic Nord-Sud, în Europa. 

În timp ce tarile mediteraneene sunt în derivă, situatia din Germania si din statele nordice echivalează cu reversul medaliei. Germania a avut un surplus bugetar de 216 miliarde de dolari, depăşindu-l oe cel al Chinei, în ultimele 12 luni. Dacă se iau in considerare şi cele ale Austriei, Olandei şi ale unor ţări care nu fac parte din zona euro - Elveţia, Suedia, Danemarca şi Norvegia - surplusul bugetar al Europei de Nord a ajuns la 511 miliarde de dolari. Consecinţa dezastruoasă a acestei situaţii este scăderea accentuată a cererii pentru restul Europei, astfel că ţările sudice, slăbite din cauza austerităţii, au şi mai mult de suferit, întrucât nu mai au pieţe de desfacere pentru exporturi.

Este nevoie de timp pentru ca reformele aplicate în Spania, Italia şi Grecia să funcţioneze, iar ţările nordice ar trebui să-şi sporească importurile din aceste state, pentru a le ajuta, afirmă Kemal Dervis. În schimb, liderii lor consideră că, dacă cresc salariile şi impulsionează cererea internă, vor scădea competitivitatea şi vor încuraja consumul. Fostul ministru turc precizează că această gândire a politicienilor din ţările nordice nu va aduce beneficii pentru statele sudice. Urmarea: zona euro se va destrăma, din cauza uriaşelor diferenţe.

“Nu este vorba despre necesitatea reformelor în sud, ci despre a lăsa statele să acţioneze corespunzător”
 a conchis fostul ministru turc. 
Conform BCE: zona euro, în recesiune în 2012


Potrivit Bloomberg, zona euro se află mai aproape de recesiune, în condiţiile în care industria manufacturieră a înregistrat rezultate sub aşteptări, în urma puternicei contractări. 


Un indice al producţiei industriei manufacturiere din zona euro a fost revizuit în scădere de Markit Economics, aflându-se, timp de 13 luni consecutive, la un nivel care indică scădere. Indicatorul a fost calculat în urma unui sondaj realizat în rândul companiilor.

Industria europeană resimte efectul crizei datoriilor de stat şi măsurilor de austeritate care au frânat exporturile. 

Încrederea în economia zonei euro a scăzut la minimul ultimilor trei ani.

Conform statisticilor BCE, Produsul Intern Brut din zona euro a scăzut cu 0,2% în al doilea trimestru din 2012, comparativ cu perioada similară a anului trecut. În primul trimestru, economia zonei euro a stagnat. 
Creşterea economică a Germaniei, cea mai mare economie europeană, a încetinit la 0,3% din PIB în trimestrul al doilea raportat la primele trei luni ale anului, când s-a plasat la 0,5%, în timp ce economia franceză a stagnat în perioada analizată.

Evoluţia PIB din zona euro în al doilea trimestru indică posibilitatea ca economia uniunii monetare să intre în recesiune.
“Indicatorii economici arată, în continuare, o activitate scăzută pentru restul anului 2012, într-un mediu de incertitudine accentuată. Ne aşteptăm ca zona euro să se redreseze doar în paşi mărunţi”
 a precizat Mario Draghi. 

Pentru 2012, BCE estimează, în cazul zonei euro, o scădere economică de 0,6 - 0,2%. Pentru anul viitor, estimările sunt între -0,4% şi +1,4%. 

Mario Draghi a subliniat că riscurile privind perspectiva economică ţin de tensiunile de pe pieţele financiare ale zonei euro şi de faptul că acestea s-ar putea reflecta în economia reală. “Aceste riscuri ar trebui controlate prin măsuri şi acţiuni ale factorilor de decizie din toate statele zonei euro” a subliniat oficialul BCE. 
Acestor riscuri li se adaugă faptul că inflaţia este mai mare decât aşteptarile Astfel, potrivit Eurostat, în luna august, rata inflaţiei din zona euro a fost de 2,6%, în creştere faţă de nivelul de 2,4% în luna anterioară.  Creşterea ratei inflaţiei a fost determinată de preţurile la energie denominate în euro. “Luând în considerare preţurile pentru petrol, rata inflaţiei ar putea fi ceva mai mare decât am estimat în urmă cu câteva luni, dar ar trebui să scadă sub 2% pe parcursul anului viitor” a precizat Mario Draghi. 

Rata inflatiei estimată pentru 2012 este de 2,4% - 2,6% - iar cea pentru 2013 de 1,3 - 2,5%. 
Potrivit Standard & Poor's, planul BCE comportă riscuri
Programul anunţat de Banca Centrală Europeana ar trebui să vină în sprijinul zonei euro, chiar dacă aplicarea lui prezintă riscuri, a apreciat agenţia americana de rating Standard & Poor's.

Anunţul preşedintelui BCE, Mario Draghi „în mare parte, în conformitate cu atenţionările noastre” nu afectează calificativele atribuite ţărilor din zona euro şi perspectivele financiare ale acestora” precizează S&P într-un comunicat. „Aceste iniţiative pot contribui la stabilizarea datoriei publice în zona euro şi vor da un impuls guvernelor statelor membre de la periferia zonei euro - în special Greciei, Spanieo, Portugaliei şi Irlandei să continue reformele bugetara şi economică”
 subliniază Standard & Poor's.

Agenţia americana de rating S&P, care acordă BCE calificativul maxim, AAA, şi o perspectivă stabilă, pune, însă, sub semnul întrebării, abilitatea guvernelor din 15 state aparţinând zonei euro de a lua măsurile necesare aplicării planului. „La nivel european am remarcat o mare reţinere în privinţa programelor de ajutor pentru statele în dificultate, din partea unor ţări care constituie nucleul zonei euro, precum Germania, Olanda sau Finlanda” notează Standard & Poor's.

La nivel naţional, Standard & Poor's a remarcat „dificile eforturi de cooperare” între guvernul de la Berlin şi instituţiile locale din Spania, precum şi „incertitudine politică” in privinţa alegerilor generale prevăzute pentru începutul anului 2013, în Italia. 
Îndoieli privitoare la reuşita planului Draghi

Banca Centrală Europeană va acţiona pe pieţele financiare, aşa cum a promis, încercând să protejeze uniunea monetară până când politicienii îşi vor coordona acţiunile şi vor conveni asupra măsurilor necesare pentru adâncirea uniunii politice. Dar, planul anunţat de Mario Dragi nu va fi suficient pentru a salva zona euro. Ideea privind achiziţiile de obligaţiuni guvernamentale pe termen mediu este corectă din punct de vedere tehnic, dar are o bază economică şubredă, susţine The Telegraph.

Banca Centrală Europeană va folosi mijloacele de care dispune pentru a forţa reducerea costurilor de împrumut pentru ţările aflate sub presiunea pieţelor financiare. Mario Draghi a învins, astfel, opoziţia Bundesbank, un lucru considerat imposibil în urmă cu câteva luni. Germanii au subliniat că planul ar putea fi foarte costisitor pentru Europa, dar, în special pentru ei.

Totuşi, BCE nu va acţiona imediat, dar numai după ce ţările vor semna programele de ajustare structurală, ceea ce va lua timp. Când programul de achiziţii pentru obligaţiuni va demara, BCE va înlătura din altă parte a sistemului suma pe care o va cheltui pe obligaţiuni. Procesul, cunoscut sub denumirea de “sterilizare”, reprezintă o mică victorie pentru Germania.

Pietele financiare s-au învorat imediat după anunţul lui Mario Draghi, însă analiştii au început să exprime îndoieli cu privire la mecanismele planului şi logica acestuia. Pe de altă parte, Mario Draghi a evitat să răspundă unor întrebări de tipul ce ar face dacă Spania, de exemplu, ar accepta condiţiile “stricte” pentru lansarea programului, dar, ulterior ar decide că acestea sunt prea greu de implementat. În aceste circumstanţe, BCE ar vinde obligaţiunile spaniole asumând pierderi masive?

O problemă şi mai delicată este gândirea economică aflată la baza planului. Potrivit Organizaţiei pentru Cooperare şi Dezvoltare Economică, economia Italiei se va contracta cu 2,4% în acest an. În Spania, rata şomajului este de peste 50% în rândul tinerilor, băncile sunt sufocate de împrumuturile neperformante generate de criza imobiliară, iar ieşirile de capital au atins o cotă alarmantă. Economia Greciei s-a contractat cu 20% îm patru ani.

Planul de salvare presupune ca guvernele de la Roma şi Madrid să sacrifice în mai mare măsură creşterea economică pentru a-şi reduce costurile de imprumut. BCE pare să creadă că reticenţa investitorilor faţă de Spania şi Italia este cauzată de faptul că acestea nu operează, rapid, tăieri suficient de mari. Dar, motivul pentru care investitorii cer dobânzi mari din partea celor două ţări este tocmai îngrijorarea cu privire la impactul pe care recesiunea permanentă îl va avea asupra sistemului financiar şi asupra băncilor.

În concluzie, Mario Draghi a câştigat timp pentru Europa cu riscul alimentării furiei Germaniei. Daca planul dă greş, rămân puţine lucruri pe care le mai poate face Banca Centrală Europeană, apreciază The Telegraph. 

Pe un ton mult mai concesiv - şi, mai degrabă trecând în revistă date generale decât analizând - Bloomberg precizează, invocând declaraţii ale unor oficiali ai Băncii Centrale Europene, că Mario Draghi a promis demararea programului de achiziţii de obligaţiuni, fără nelimite, pentru a îndepărta temerile privind tipărirea de bani. Programul se va concentra doar pe cumpărarea de obligaţiuni de stat, în special cu maturitate de cel mult trei ani. 

Intervenţia BCE în piaţa obligaţiunilor a fost cerută de mai mulţi lideri europeni şi este necesară pentru a limita creşterea costurilor de finanţare pentru statele cu probleme financiare, precum Grecia, Italia şi Spania, subliniază Bloomberg. Deşi germanii s-au opus, Mario Draghi a declarat că relaţia cu preşedintele Bundesbank, Jens Weidmann, rămâne relaxată, fiind discutate doar riscurile acestui plan de achiziţii. 
Având în vedere existenţa unui surplus de lichidităţi de 800 de miliarde de euro, nu ar trebui să existe obstacole în calea desfăşurarii programului de achizitii de obligaţiuni de către banca Centrală Europeană. 
Dubitativi, chiar neliniştiţi în privinţa depăşirii riscurilor asociate planului BCE privitor la achiziţionarea nelimitată de obligaţiuni sunt analiştii de la The Wall Street Journal.
Dacă ratele de dobândă pentru Spania şi Italia - cele două mari economii europene ale căror costuri de împrumut au scăzut considerabil imediat după anunţul lui Mario Draghi privind achiziţionarea de obligaţiuni - pot fi susţinute, criza din zona euro se va restrânge la proporţii mai usor de gestionat. Totusi, există, în continuare, riscuri care se pot materializa în funcţie de anumite evoluţii posibile.

 Preocupările de importanţă imediată trebuie să fie legate de Spania. Potrivit analiştilor, sentimentul pozitiv de pe pieţe a fost generat de presupunerea că BCE va cumpăra obligaţiuni guvernamentele de pe piaţa secundară, iar astfel Spania va putea solicite un pachet de sprijin financiar extern complet. “Cu randamentele la acest nivel, cred ca Rajoy va dori să aştepte. Însă, dacă aşteaptă prea mult, cererea pentru obligaţiuni ar putea scădea, iar, atunci, randamentele pentru obligaţiunile emise de Spania vor urca” a apreciat Justin Knight, analist in cadrul UBS, Londra.

În plus, există semne de întrebare cu privire la condiţiile care însoţesc ajutorul financiar. Mario Draghi a promis intervenţii “nelimitate”, însă guvernele care vor să beneficieze de acest program trebuie să se înscrie, mai întâi, într-un program economic, monitorizat, de preferinţă, de Fondul Monetar Internaţional. Mariano Rajoy a susţinut un acord care să valideze, în mare parte, ceea ce Madridul a realizat deja, dar oficialii europeni afirmă că o astfel de înţelegere este puţin probabilă. 

Analiştii sunt îngrijoraţi de faptul că, în cazul în care condiţiile asociate împrumutului sunt prea aspre, riscând slăbirea economiei, acestea ar putea anula beneficiile sprijinului acordat. Ce se întâmplă, însă, dacă Spania nu îndeplineşte condiţiile şi, pe cale de consecinţă. Banca Centrală Europeană nu mai asigură sprijinul necesar pentru obligaţiunile sale?

Chiar daca scenariile pesimiste legate de Spania nu se vor materializa, există, în continuare, riscuri legate de Grecia. Situaţia financiară a Greciei s-a deteriorat şi mai mult în ultimul an, urmare a incertitudinilor politice şi economice. Tensiunile politice dintre Atena şi Berlin - dar şi între Atena şi alte state din zona euro - au amplificat discuţiile privitoare la părăsirea zonei euro de către Grecia. În urma unei astfel de situaţii, pot apărea  speculaţii legate de următoarea ţară cu un astfel de traseu. 

Deşi cancelarul german Angela Merkel nu şi-a exprimat sprijinul faţă de această idee, în contextul alegerilor care vor avea loc anul viitor, a insista pentru mai mult ajutor acordat Greciei nu reprezintă tocmai o strategie câştigătoare.

Între timp, creşterea economică în regiune va fi precară. 
Pentru a remedia situaţia, băncile trebuie să repornească creditarea la rate de dobândă rezonabile, iar companiile trebuie să recâştige încrederea pentru a investi - ceea ce nu se va întâmpla rapid. Cel care pariază pe ideea că riscurile au dispărut este un investitor curajos.  

Politica europeană de austeritate, falimentară?Rezumat statistic

De la Atena la Madrid, trecând prin Dublin, guvernele din Uniunea Europeana au mizat pe austeritate pentru a rezolva problema deficitelor bugetare mari şi a datoriilor publice. 
Rezultatul?

Grecia

După cinci de austeritate şi recesiune, un grec din patru nu are loc de muncă. În rândul tinerilor, rata şomajului depăşeşte 50%. 
Datoria publică a depăşit 300 de miliarde euro, reprezentând 132% din Produsul Intern Brut. 

„Troica” - FMI, UE şi BCE - consideră că Grecia trebuie să aplice un nou pachet de măsuri de austeritate. 

Portugalia
În aprilie 2011, premierul portughez Jose Socrates anunţa că, din cauza datoriilor,  trebuie să solicite un ajutor financiar de peste 78 de miliarde de euro - deşi Portugalia părea prosperă. 
Câteva luni mai târziu, actualul prim-ministru, conservatorul Pedro Passos Coelho, anunţa primele măsuri de austeritate. 

După suprimarea celui de al 13-lea şi al celui de al 14-lea salariu, au urmat creşterea TVA la 23%, majorarea preţurilor pentru vizite medicale, creşterea generală a impozitelor. 
În pofida măsurilor de austeritate, obiectivul - un deficit bugetar de 4,5%, în 2012 - nu a fost atins. Mai mult, Produsul Intern Brut al ţării va scădea cu 3%, iar rata şomajului este de 16%. Potrivit prognozelor citate de Le Monde, 2013 va fi un an şi mai rău pentru Portugalia. 

Irlanda

Enda Kenny, premierul irlandez lăudat în exterior, este admonestat în propria ţară de cetăţenii obosiţi, care şi-au pierdut răbdarea după anii de austeritate. 

Irlanda a fost prima ţară din Uniunea Europeana care a intrat în recesiune, în septembrie 2008. Coaliţia aflată, atunci, la putere, a deblocat 5 miliarde de euro pentru salvarea băncilor şi companiilor de construcţii. Doi ani mai târziu, a recunoscut că a folosit 45 miliarde de euro pentru salvarea sistemului bancar. 

În decembrie 2009, ministrul de Finanţe, Brian Lenihan, a anunţat o reducerea cheltuielilor sociale cu 4 miliarde de euro, precum si reducerea investiţiilor. 
În martie 2012, noul guvern a operat alte reduceri bugetare. Bugetul pentru 2013, care va fi realizat în decembrie, va fi tot unul de austeritate. 
Irlanda beneficiază de un program de salvare, cu FMI şi UE, în valoare de 85 miliarde de euro. 
Spania
Impozitul pe venit a fost majorat până la 52%. 

TVA a ajuns la 21%. 
Cheltuielile bugetare s-au redus cu aproape 50%.

Considerându-se că vechile măsuri de austeritate nu au fost suficiente, Spaniei i se pregătesc noi măsuri de austeritate, prevăzute pentru perioada 2012-2014, în valoare de 65 de miliarde euro.

 Spaniolii au anunţat, pentru luna noiembrie, ample mişcări de protest faţă de noul plan care le este destinat. 

Italia

Cerinţele BCE în privinţa Italiei sunt: reducerea cheltuielilor publice pentru pensionari, eficientizarea aparatului de stat şi reforma administraţiei locale. 

Ulterior, trebuie reformate serviciile publice - sănătatea, justiţia, educaţia - prin renunţarea la „structurile inutile”. 

Franţa

Franţa încă se poate împrumuta la costuri reduse pe pieţele financiare. Dacă Spania şi Italia vor avea probleme, Franţa se va regăsi, însă, în vizorul investitorilor. Motivul? Are datorii foarte mari, de 89,9% din PIB, în 2012 - mai mult decât Spania, de exemplu. 
Pentru a se „lupta” cu această problemă, a fost păstrată ţinta de deficit bugetar la 3%, pentru 2013. Pentru a fi atinsă, se are în vedere soluţia combinată a reducerii cheltuielilor publice cu 10 miliarde euro deopotrivă cu majorarea de taxe şi impozite în valoare de 20 de miliarde euro. 
Guvernul de la Paris estimează, pentru 2013, o creştere economică de numai 0,8%.

Reflexe îngrijorătoare ale crizei zonei euro
Elveţia, în recesiune tehnică
Economia Elveţiei a scăzut cu 0,1% în al doilea trimestru din acest an, comparativ cu primele trei luni ale anului. Scăderea este urmarea reducerii exporturilor de bunuri şi servicii, pe fondul aprecierii masive a francului elveţian, precizează Le Figaro. 
De asemenea, Secretariatul de Stat pentru Economie din Berna a revizuit în scădere evoluţia economică din primul trimestru.
Investitiile au stagnat în perioada aprilie-iunie 2012. 
Exporturile au scazut cu 0,7%, mai ales in sectorul chimic, al masinilor unelte si aparaturii electronice. 
Pe de altă parte, importurile Elvetiei au scazut cu 0,5%. 

Reflex asiatic: Japonia îşi reduce prognoza de creştere
Guvernul nipon a redus prognoza de creştere economică pentru prima dată în 10 luni, pe fondul crizei prelungite din zona euro, dar şi al încetinirii ritmului de crestere economică al Chinei şi SUA - acesti factori afectând exporturile japoneze.
Guvernul de la Tokyo a redus estimările privind consumul, sectorul imobiliar, exporturile, importurile şi producţia industrială, dar şi-a îmbunătăţit evaluarea în ceea ce priveşte piaţa muncii.

Analiştii se tem că economia Japoniei s-ar putea contracta în al treilea trimestru, principala cauză fiind criza europeană, potrivit Bloomberg. “Criza datoriilor din Europa are efectul unei lovituri puternice asupra economiei Japoniei”
 a precizat Yoshimasa Maruyama, economist sef la Itochu Corporation.

Măsurile de austeritate din Europa, rata şomajului din SUA şi încetinirea economică din China slăbesc cererea globala. Deficitul comercial al Japoniei a fost peste estimările iniţiale. Presiunile asupra Băncii Japoniei şi guvernului, în scopul introducerii unor stimulente, sunt din ce in ce mai mari. 
Memento:

Anticipând aceste riscuri, în aprilie, Japonia a anunţat că pune la dispoziţia FMI suma de 60 miliarde de dolari pentru a impiedica extinderea crizei din zona euro. Anunţul a fost făcut, în epocă, de ministrul nipon de Finante, care a precizat că suma va fi acordată din rezervele internaţionale ale Japoniei, potrivit Huffington Post.
Christine Lagarde, director general al Fondului Monetar Internaţional, a salutat demersul, încurajând şi alte guverne să adopte decizii similare. “Este un important pas înainte pentru efortul internaţional de a întări resursele disponibile pentru a lupta împotriva crizei şi pentru a promova stabilitatea economică mondială”
 a declarat directorul FMI.

Pe de altă parte, însă, recent, întâmplător sau nu, Takeshi Fujimaki, un fost consilier al miliardarului George Soros, a afirmat că investitorii - şi conaţionalii săi - ar trebui să cumpere active denominate în dolari americani - sau în alte valute, precum franci elveţieni, lire sterline, dolari australieni sau canadieni - întrucât Japonia va intra în incapacitate de plată pana in 2017, precizează Bloomberg.

Dacă Japonia intră în incapacitate de plată, moneda naţională se va prabuşi, ajungându-se la o paritate de 400-500 de yeni pentru un dolar, iar dobânzile la obligaţiuni ar depăsi 80%, a declarat Takeshi Fujimaki, adăugând, ca îndemn şi garanţie personale “eu cumpar dolari americani”
..
Iarna vrajbei pentru zona euro. Opinii analitice


Europa se va confrunta cu o iarnă plină de nemultumiri, pe fondul austerităţii care macină ţările din sud. Măsurile de austeritate nu au avut ca efect reducerea deficitului, dar adâncirea recesiunii.

Revoltele şi protestele, multe dintre ele, violente, s-au produs în statele europene ca reacţie a populaţiei la reformele ce au dus la adâncirea recesiunii şi la creşterea somajului, mai ales în Grecia şi Spania, precizează CNBC.

"Ne îndreptăm către cea de a doua iarnă plină de viscole pentru zona euro. Vom vedea tot mai multe revolte, iar cetăţenii îşi vor cere dreptul la un trai mai bun” a afirmat analistul Alastair Newton. „Multe guverne de coaliţie din ţările sudice sunt slabe şi există un grad destul de mare de probabilitate ca guvernul portughez sa nu-şi ducă la capăt mandatul” a completat. 

Sentimentul de revoltă se va agrava şi se va adânci din cauză că deciziile nu se iau după specificul naţional - dar după modelul german, fără a se ţine seama de nevoile caracteristice fiecărei ţări în parte. „Angela Merkel încearcă să amâne acordarea de ajutor pentru Grecia, pentru ca această ţară să fie la pachet cu Spania” a mai precizat analistul.

Protestatarii au reacţionat violent în Portugalia, după ce guvernul a anunţat cel mai dur buget, bazat pe reduceri de cheltuieli şi creşteri de taxe, condiţii impuse de creditorii externi în schimbul ajutorului destinat salvării. 

Deşi Grecia nu a reuşit să se alinieze condiţiilor impuse de Troică,  germanii nu mai par la fel de fermi în ideea excluderii statului elen din zona euro. „Pentru moment, se pare ca grecii rămân în uniunea monetara” a afirmat analistul. A subliniat, însă, că, în opinia sa, este posibil ca Grecia să nu atingă ţintele impuse, indiferent de sumele şi de răstimpul care i s-ar acorda. 

TERORISMUL, FLAGELUL MONDIAL AL MILENIULUI III 

Terorismul, flagelul mondial al Mileniului III, este asociat cu noi forme de distrugere şi cu multiplicarea atentatelor sinucigaşe. Transformările de esenţă înregistrate de acest fenomen în ultimii ani ai secolului al XX-lea şi, mai ales, la începutul Mileniului III, diversificarea radicală a formelor duc la concluzia se poate vorbi de un sfârşit al terorismului “clasic”. 
Organizaţiile teroriste deţin o largă paletă de tehnici la care recurg în atentate: recrutarea femeilor şi copiilor ca unelte sinucigaşe; rcrutarea unor doctori microbiologi pentru fabricarea armelor biologice; recrutarea de specialişti în fabricarea muniţiilor şi armamentelor de distrugere în masă; cooptarea unor experţi militari pentru instructajul noilor recruţi astfel încât să poată face faţă situaţiilor de stres, efort psihic şi fizic prelungit şi atentatelor sinucigaşe; cooptarea de piloţi în vederea instruirii recruţilor pentru a stăpâni avioanele de mare capacitate; cultivarea, fabricarea şi vânzarea drogurilor pe piaţa neagră.
Dincolo de „perfecţionarea“ mijloacelor şi metodelor de război terorist utilizate de către diverse grupări, în susţinerea terorismului internaţional s-au implicat şi unele state, ceea ce afectează profund pacea şi securitatea lumii.
Terorismul contemporan poate fi considerat chiar provocarea fundamentală a începutui de Mileniu III. 
Prăbuşirea comunismului ca sistem mondial a reconfigurat spaţiul geopolitic, provocând explozia naţionalismelor şi a puseelor etnice acumulate timp de decenii, îndeosebi în fostele state multinaţionale care au cunoscut o implozie gestionată prin mijloacele terorii şi violenţei. 
De asemenea, provocarea globalizării a produs o mutare importantă în relaţiile internaţionale, marcând apariţia unor actori semnificativi pe scena lumii: companii transnaţionale, organizaţii neguvernamentale, asociaţii, diverse grupuri de interese, indivizi proiectaţi pe scena politică. Statul nu mai deţine, în acest context, monopolul exclusiv al armelor de distrugere în masă, care au proliferat şi au scăpat de sub control. Accesul la acestea devine mai facil, iar odată cu globalizarea comunicaţiilor şi a informaţiilor, terorismul beneficiază din plin de aceste efecte.
Dacă, în trecut, terorismul era, în general, menţinut sub un oarecare control, începând cu ultima parte a secolul al XX-lea a suferit un proces de internaţionalizare, favorizat fiind de explozia informaţională, de tehnologiile noi - dar şi de sprijinul direct sau indirect al unor state interesate. Odată cu trecerea în Mileniul III au putut fi constatate efecte tot mai primejdioase ale terorismului.
Se poate afirma, fără urmă de dubiu, că terorismul este o ameninţare omniprezentă şi necesită un răspuns oportun şi omnipotent. Această ameninţare vizează în principiu, valorile democratice - pe cale de consecinţă, reclamă un răspuns pe măsura acestor valori fundamentale.
Inamicul fără chip

Terorismul nu este o filozofie, nu este o lozincă - dar adepţii acestui fenomen l-au transformat într-un tip de religie. A devenit un mod de viaţă, dar şi principala problemă globală a umanităţii. 
Cuvântul terorism nu este nou - a apărut în urmă cu peste două secole, în suplimentul pentru anul 1798 al Dicţionarului Academiei Franceze. 
Walter Laqueur, istoric şi comentator de politică externă, afirma într-o carte consacrată acestui fenomen - The New Terrorism - că între 1936 şi 1981 au fost date peste 100 de definiţii pentru terorism, dar nici una nu este suficient de cuprinzătoare. Britanicii - printre primii care au reacţionat faţă de recrudescenţa fenomenului terorist în a doua jumătate a secolului al XX-lea - îl defineau într-o lege din 1974: "folosirea violenţei în scopuri politice, incluzând orice recurgere la violenţă cu scopul de a aduce publicul sau orice secţiune a publicului într-o stare de teamă". Evident, nici această definiţie nu este suficient de riguroasă.
Indiferent de faptul că toate definiţiil respective sunt susceptibile de a fi îmbunătăţite, ele conţin câteva elemente comune esenţiale: utilizarea violenţei, obiectivele violenţei şi intenţia de a intimida psihologic grupul-ţintă.
Cine sunt teroriştii? Cum pot fi identificaţi înaintea producerii iremediabilului? 

Din păcate, aceştia nu sunt neapărat bolnavi psihici, izolaţi social, numai bărbaţi sau tineri debusolaţi. Aceştia pot, fi eventual, instrumente teroriste – nicidecum cei care organizează un atentat. 

Expertul în fenomenul terorist, britanicul Edgar O'Balance indică, în volumul Language of Violence: The blood politics of terrorism următoarele caracteristici esenţiale - unele dintre ele, aparent paradoxale, ţinând cont de specificul misiunii – pentru terorist: devotament, obedienţă faţă de liderul mişcării, curaj personal, lipsă de sentimente, un coeficient de inteligenţă ridicat, un grad mare de rafinament,  educaţie, limbi străine.

Multi dintre aceştia sunt singuratici. Sunt loiali unul altuia, însă îi pedepsesc aspru pe trădători. Sunt şireti, pricepuţi, cu spirit de iniţiaivă - dar şi fără frică, milă şi remuşcări. Au spirit practic şi sânge rece.

Ingrijorator este faptul că numărul femeilor implicate în terorism l-a depăşit cu mult pe al celor implicate în crima “obişnuită”. Unele dintre femei au ajuns lideri terorişti. Printre acestea se numără Susanne Albrecht, Gudrun Esslin, Ulrike Meinhof.

Asadar, răspunsul la întrebarea “cine e teroristul?” e deconcertant. Acesta ar putea fi: este bărbat sau femeie, cineva pe lângă care treci pe stradă fără să-l observi sau să-i arunci o privire. 
Inamicul fără chip. 

Previziuni confirmate matematic
În iunie 1994 un grup de 41 de experţi din toate structurile informative şi contrainformative ale SUA şi ale altor ţări au elaborate, pentru Pentagon, un studiu intitulat “Terorismul anului 2000 - previziuni”. 
Studiul avertiza asupra unor aspecte cu totul deosebite.

A început un nou fel de război, atipic, asimetric, mult diferit de cele de până acum, care presupune o altă abordare, o altă mentalitate, un alt mod de strategie globală, multinaţională, multidimensională pentru a i se face faţă. 

Este un război de lungă durată, dus - atât cu metode convenţionale cât şi neconvenţionale - de forţe care luptă nerespectând legile războiului şi care afirmă că nu au ce pierd surd.

Războiul acesta atipic este mediatizat selectiv, bazat pe informaţii, cu acţiuni în locuri neaşteptate, fără un front precis, cu relative puţine ţinte de interes strategic.
Se desfăşoară pe verticală, iar asimetria de cunoştinţe, tehnologii, informaţii şi capacitatea de operaţionalizare specifice forţelor care îl duc au  semnificaţii diferite faţă de cele convenţionale.
Cauzele reale şi soluţiile pentru eliminarea acestora trebuie extrem de bine identificate şi alese, întrucât acest tip de război va fi îndelungat, acoperit, dificil, metodic, la nivel global, costisitor şi cu urmări greu de anticipat;

Inamicul invizibil este terorismul de toate tipurile - nu lumea islamică.


Cât va dura acest război? Cât va fi nevoie!

 Studiul făcea recomandări şi descria noua fizionomie a terorismului în secolul al XXI-lea, indicând: trecerea la superterorism (megaterorism) cu folosirea armelor de distrugere în masă (terorism nuclear, chimic şi biologic); trecerea la terorismul etnico-religios; apariţia masivă a fenomenelor din zona gri a terorismului (trafic de droguri, de arme, de persoane, spălare de bani, legătura cu crima organizată pentru sponsorizarea activităţilor teroriste); transformarea terorismului într-o armă strategică; selecţionarea de ţinte la nivel de state (între care SUA figurau pe primul loc.)
Prezenta, de asemenea, direcţiile ulterioare de acţiune ale neoterorismului insistând asupra elementelor de noutate şi inovaţie. În final, recomanda măsurile necesare pentru contracararea fenomenului terorist - care şi-au păstrat valabilitatea şi în prezent.
Ulterior studiului, au avut loc atacuri teroriste care au confirmat escaladarea spre superterorism - acum ajungându-se în situaţia paradoxală, aparent cinică, de a se aborda aproape firesc subiectul terorismuuil nuclear, chimic, biologic, cibernetic (folosirea calculatoarelor şi a internetului ca armă) - în pofida faptului că efectele unor astfel de atacuri devastatoare nu pot fi cuantificate.
Ziua după care nimic nu avea să fie cum va fi fost
Evenimentele de un tragism absolut, din septembrie 2001 - atacurile asupa World Trade Center, din New York, care au zguduit lumea - au marcat punctul culminant al previziunilor şi au demonstrat că lumea nu este pregătită pentru a face faţă noului terorism.
Actacul din 11 septembrie 2001, contra Statelor Unite ale Americii, a depăşit terorismul “clasic”. 

Bilanţul tragediei este cumplit: cel puţin 3.600 de morţi, turnurile gemene ale World Trade Center din New York - complet distruse,  o ţară traumatizată, un spectacol de groază pe care lumea întreagă l-a putut urmări pe ecranele televizoarelor. 
Cel puțin 200 de oameni au murit după ce au sărit din turnurile în flăcări, căzând pe străzi și pe acoperișurile clădirilor din apropiere la sute de metri dedesubt. Unii din cei care se aflau în fiecare turn deasupra punctului de impact s-au dus spre acoperiș în speranța de a fi salvați cu elicopterul, dar ușile de acces pe acoperiș erau încuiate. Nu a existat vreun plan pentru salvarea cu elicopterul - dar, oricum,  în 11 septembrie 2001, la World Trade Center, fumul gros și căldura intensă ar fi împiedicat orice elicopter să efectueze operațiuni de salvare. 

Sute de lucrători ai serviciilor de urgență, pompieri, medici, paramedici prezenți la locul dezastrului au murit în timp ce încercau să salveze oameni și să stingă incendii.  
Alte persoane au murit după câteva luni, de cancer pulmonar cauzat de expunerea la praful ridicat în urma prăbușirii World Trade Center.

Peste 90 de țări și-au pierdut cetățeni în atacurile asupra Turnurilor Gemene din New York.

Municipalitatea a putut identifica rămășițele doar pentru aproximativ 1.600 dintre victimele de la World Trade Center. Medicii legiști au colectat aproximativ 10.000 de fragmente neidentificate de os și țesut care nu au putut fi asociate cu persoanele de pe lista morților. În 2006 încă se mai găseau fragmente de oase în timpul pregătirilor pentru demolarea clădirii Deutsche Bank (situată vis-à-vis de complexul World Trade Center, clădirea Deutsche Bank a fost demolată, ulterior, din cauza condițiilor toxice din interiorul turnului de birouri). 


Pe lângă Turnurile Gemene de câte 110 etaje, din World Trade Center, numeroase alte clădiri din zonă au fost distruse sau grav avariate, inclusiv World Trade Center 7, World Trade Center 6, World Trade Center 5, World Trade Center 4, Marriott World Trade Center (WTC 3), complexul World Financial Center și Biserica ortodoxă Sfântul Nicolae.
Lista consecinţelor pe plan uman, politic şi economic este, încă, departe de a fi încheiată.
 
În pofida faptului că imediat după atacurile asupra World Trade Center a fost declarat “războiul total împotriva terorismului internaţional”, în lume nu încetează actele teroriste. În cei 11 ani care s-au scurs, au avut loc atentate teroriste - în Afganistan, Irak, Pakistan, în ţările Europei Occidentale, în Caucazul de Nord - enumerarea poate continua. 

Unii analişti consideră că nu poate avea succes doar lupta în forţă împotriva terorismului internaţional. Fedor Lukianov, analist al publicaţiei „Rusia în politica globală" consideră că, încă de la început, problema a fost greşit formulată. 

„După 11 septembrie, când America şi lumea au fost zguduite profund de cele întâmplate, lupta împotriva terorismului internaţional s-a transformat, pentru un oarecare timp, în pilonul relaţiilor internaţionale. Se părea că terorismul internaţional va înlocui ceea ce înainte a fost confruntare ideologică. Însă, destul de repede, a devenit clar că, în realitate, (…) este imposibil să lupţi împotriva terorismului internaţional. Poţi să lupţi împotriva manifestărilor terorismului într-o ţară, sau într-o parte concretă a lumii."

Logica elementară dă dreptate analistului. 

Fiind cunoscut că terorismul are determinare politică, rezultă că este un război
 - asimetric şi atipic, în acest caz. Un război de un tip deosebit, necunoscut până acum, când, clasic, existau doi adversari sau blocuri bine identificate care se înfruntau după reguli cunoscute, în mod esenţial cu forţe militare, oameni şi material. În situaţia dată - şi invocată de analist - există, pe de o parte, o coaliţie care tinde să devină universală (ceea ce constituie o configuraţie inedită) şi, pe de altă parte, un individ sau un grup încă neidentificat cu claritate şi o entitate multiformă, terorismul, care acţionează cu mijloace nonmilitare şi în forme fără precedent. Asimetria este sesizabilă şi în mijloacele folosite: avioane civile dirijate contra unor turnuri civile - spre deosebire de portavioane sau rachete care, în pofida nivelului tehnologic, sunt neadaptate unui conflict asimetric.  

Există şi o asimetrie culturală. Acest tip de război opune teroriştii - care îşi fac un titlu de glorie din a muri via acţiuni sinucigaşe - occidentalilor care, din contra, caută să radieze moartea, mai ales moartea violentă, din peisajul lor mintal.
Ideea de război atipic - specific terorismului - apare şi în privinţa teritorialităţii. Noţiunea de teritoriu, chiar şi de stat, era fundamentală în conflictele clasice, fiecare parte combatantă identificându-se cu un teritoriu pe care se aşezau forţele militare, în cea mai mare parte. Scopul era - după caz - cucerirea de teritorii sau apărarea acestora. În cazul atacurilor din 11 septembrie 2001, este adevărat că a fost vizat teritoriul american, însă nu pentru a fi cucerit - dar, după cum avea să se afle din declaraţiile celulelor teroriste, cu scop de “pedepsire”, viza fiind preponderant simbolică, pentru ceea ce reprezintă. Din această perspectivă - simbolică, atipică pentru un război clasic - războiul terorist din 11 septembrie 2001 a fost deteritorializat. Pe de altă parte, în cazul ripostei americane, ulterior, internaţionale - care şi-a definit greu ţintele, teritoriul pe care să-l lovească - adversarul este, în mod evident, deteritorializat. 

Războiul terorist este permanent şi pretutindeni. Lupta împotriva terorismului dobândeşte noi dimensiuni, noi tipuri de abordări atât în plan militar, cât şi în plan politic, diplomatic, cultural, psihologic şi informaţional. Trebuie angajate reflecţii strategice şi militare aparte pentru a determina ce mijloace şi ce strategii sunt necesare pentru a contracara în mod eficient această ameninţare. Lupta împotriva terorismului internaţional nu este doar o problemă de securitate internă, dar constituie o veritabilă provocare strategică lansată împotriva democraţiilor .Este limpede că problema combaterii terorismului cere altfel de soluţii decât cele de până acum. Este vorba de altă concepţie, de o altfel de reacţie, de o altfel de strategie. Terorismul a devenit o ameninţare de o gravitate totală, ale cărei consecinţe pot degenera în monstruozităţi.
Apariţia noului tip de terorism - formă inedită de manifestare pe plan mondial a confruntărilor militare asimetrice - reclamă forme similare de ripostă, asimetrice, care pot îmbrăca fie caracterul clasic de acţiune militară, fie de folosire a unor mijloace şi metode specifice, neconvenţionale. Situaţia este impusă de faptul că nu este exclus ca „megaterorismul“ să recurgă în viitor la utilizarea armelor de distrugere în masă, manifestându-se sub forma terorismului nuclear, chimic sau bacteriologic, sau la ecoterorism şi ciberterorism, cu consecinţe aproape imposibil de evaluat la scară naţională sau mondială.

Dimensiunea militară, în înţelesul general acceptat al termenului, reprezintă doar una - şi, probabil, nu cea mai pregnantă - dintre coordonatele relaţiei biunivoce stabilite între actorii angrenaţi în aceste confruntări asimetrice care implică activităţi teroriste, respectiv antiteroriste. Armatele din majoritatea statelor nu au avut, în mod tradiţional, ca misiune principală, lupta împotriva terorismului. Pe cale de consecinţă, pregătirea acestora pentru acţiunile de combatere a terorismului a fost inadecvată. Echipamentele şi tehnologiile sofisticate asigură structurilor militare de tip clasic, destinate a fi utilizate în operaţii militare convenţionale, un avantaj minor în cazul angajării acestora în desfăşurarea unor acţiuni antiteroriste .

Lupta cu terorismul impune, totodată, o nouă configuraţie a efortului militar, o nouă dimensionare a spaţiului de confruntare precum şi o nouă filozofie de abordare a acesteia. Dispersarea şi disimularea elementelor teroriste, ineditul şi imprevizibilitatea acţiunilor desfăşurate, posibilităţile sporite de a folosi mijloace de distrugere în masă, concomitent cu creşterea letalităţii actelor comise, conferă un mare grad de dificultate în acţiunea de identificare şi anihilare a teroriştilor.
Complexitatea şi diversitatea acţiunilor antiteroriste au evidenţiat faptul că în planificarea şi desfăşurarea acţiunilor împotriva acestui flagel, lupta efectivă, confruntarea armată trebuie transferată pe teritoriul atacatorilor şi al celor care îi sprijină, concomitent cu sporirea măsurilor de protecţie pe plan intern .
Zone cu risc terorist major

Somalia este ţara cu cel mai mare risc de atacuri teroriste din lume. 
Într-un clasament global care măsoara frecvenţa şi intensitatea atacurilor teroriste din 196 de ţări, Somalia este urmată de Pakistan, Irak, Afganistan, Teritoriile Palestiniene Ocupate, Columbia, Thailanda, Filipine, Yemes şi Rusia.
Orientul Mijlociu este, de mult timp, cea mai activă şi periculoasă sursă de terorism a lumii. În ultimii ani, ţinta predilectă a terorismului au constituit-o, în această regiune, cetăţenii, bunurile şi interesele SUA dar şi ale statului Israel.
Există şi alte zone cu activitate teroristă intensă, precum Algeria, unde organizaţiile fundamentaliste islamice folosesc acest procedeu pentru a lupta împotriva guvernului. Fenomenul se manifestă la o scară mai redusă şi în Egipt. 
În Cecenia devastată după războiul împotriva Rusiei, terorismul este folosit de diversele clanuri atât cu scopul subminării guvernului de la Moscoca, cât şi pentru obţinerea de foloase materiale, în special din răscumpărarea ostaticilor - în general cetăţeni străini cu resurse financiare. 
Terorismul este prezent şi în alte zone geografice, în America Latină, în special sub forma guerilelor urbane sau rurale. 
În Afganistan situaţia s-a menţinut instabilă în pofida eforturilor Coaliţiei de a sprijini Statul Afgan Islamic de Tranziţie

 Formarea unei alianţe în organizaţia Hezb-e-Islami (HIG) şi reprezentanţi ai regimului taliban şi ai organizaţiei Al-Qaeda au modificat climatul politic şi militar din Afganistan. Reprezentanţii Al-Qaeda şi elementele talibane fac apel la sentimentele religioase pentru a-şi atrage noi adepţi în timp ce HIG exploatează sentimentele patriotice ale populaţiei afgane. 

Complexitatea atacurilor asupra forţelor coaliţiei internaţionale dar şi asupra unor persoane sau instituţii pe teritoriul afgan, indică faptul că reţeaua Al-Qaeda dispune încă de un suport logistic ridicat, recrutează noi membri şi îi implică în acţiuni teroriste locale.
Radicalizarea şcolii tradiţionale islamice,  madrasa

Diferendele acute pe care Pakistanul le-a înregistrat în relaţiile sale cu India şi Afganistanul au determinat radicalizarea şcolii tradiţionale islamice, madrasa - unde, acum, se învaţă si ABC-ul terorismului, pe lângă celelalte materii. Poliţia pakistaneză a operat, de-a lungul anilor, valuri succesive de arestări în rândul militanţilor islamişti. În ultima perioadă, este vizată tot mai des reţeaua şcolilor coranice. 

Şcoala tradiţională islamică, madrasa, oferă gratuit educaţie copiilor proveniţi din familii sărace. În acelaşi timp, însă, adapostesc, o adevarata ţesătură de “şcoli ale Jihadului”. Mii de copii învaţă, aici, atât preceptele Coranului, cât ş metodele de a purta “Războiul Sfânt” impotriva Apusului opulent. 

Dezvoltarea explozivă a acestor reţele a început în 1977, cunoscând apogeul în 1979, odată cu invazia sovietică în Afganistan. Atunci, Pakistanul a devenit o bază de rezervă pentru militanţii islamului.
În anii '90, mişcarea talibanilor şi-a recrutat majoritatea luptătorilor din instituţiile de învăţământ coranice pakistaneze. Mii de combatanţi care au deprins aici regulile jihadului, au fost ulterior trimişi să lupte nu doar în Afganistan, dar şi în Caşmirul, teritoriu din Himalaya locuit, în majoritate, de musulmani. 

Violentele interconfesionale declanşate de militantţi din madrasa s-au soldat, doar la începutul deceniului trecut, cu aproximativ 4.000 de morti.

Lipsa unei evidenţe clare a numărului de şcoli coranice, dar şi maniera de învăţământ practicată aici, au determinat Pakistanul, la începutul anilor 2000, să anunţe demararea unui proces de intrare în normalitate a reţelei madrasa.

Eforturile autorităţilor de la Islamabad s-au izbit de o puternică rezistenţă din partea şefilor acestor şcoli, conducătorii religioşi şiiti şi sunniti. Aceste şcoli religioase continuă să propovaduiască o doctrină insidioasă, care contribuie la formarea unei agresivităţi sectare mereu crescânde, devenind o ameninţare tot mai evidentă împotriva Occidentului. 

Un diplomat occidental detaşat la Islamabad a precizat pentru “The Washington Post”: “Chiar dacă doar 1% din aceste şcoli ar aparţine reţelei teroriste şi nu ar “produce” mai mult de 50 de combatanţi pe an, acest lucru ar înseamna 5.000 de potenţiali terorişti anual. Pakistanul se felicită pentru a fi arestat aproximativ 1.500 de membri ai reţelei Al Qaida. Daca luăm în calcul absolvenţii şcolilor madrasa, bilanţul nu e incurajator deloc”.

Pe de altă parte, într-un raport al organizaţiei Pakistan Conflict Monitor, se afirmă că frecventarea unei şcoli madrasa nu reprezintă o precondiţie pentru terorism. Unul dintre principalele argumente în sprijinul acestei afirmatii este că atentatele din 11 septembrie 2001, de la Nrw Yotk, nu au fost comise de absolvenţi ai madrasa, dar de absolvenţi ai unor instituţii de învăţământ occidentale. 

Coranul, o carte a păcii

Politologul Aishe Kadaifcha, profesor la Universitatea Americană din Washington, un susţinător al cauzei reconcilierii între musulmani şi cei de alte religii a afirmat, preluat de Deutsche Welle, că, din păcate, islamul a fost transfomat de terorişti într-o religie barbară deşi “este o religie paşnica".
“Astăzi, cei mai mulţi musulmani sunt asociaţi doar cu ideea de război şi violenţă. Pretutindeni, oamenii se tem de musulmani. Dar, trebuie să admitem că lumea islamică este sfâşiată de războaie civile, discreditată de atentatele sinucigaşe care îi sunt atribuite în intreaga lume şi de o sărăcie extrema” a subliniat Aishe Kadaifcha. “Zi de zi, teroriştii sinucigaşi se aruncă în aer, pentru cauze numai de ei ştiute. Paradoxul este că, din pricina nemerniciei şi inconştienţei lor, mor oameni nevinovaţi. Cele mai multe victime sunt din rândul musulmanilor, victime de alte religii fiind mult mai puţine. Aceşti “războinici ai lui Allah” au creat o imagine barbară a Isalmului” a completat politologul.

“În ciuda tuturor acestor prejudecăţi şi stereotiipii, musulmanii au crezut întotdeauna în pace, deoarece la baza islamului stau o serie de princiipi morale, dintre care cel mai important este armonia ca ideal social. Recunosc, Coranul poate fi folosit pentru a justifica războiul. În islam există termenul de “război drept, iar Coranul descrie momentele în care un astfel de război se impune. Dar acest fapt nu transformă, automat, islamul, intr-o religie a războiului. Coranul poate fi folosit, cu mai mult succes, pentru consolidarea păcii” apreciază Aishe Kadaifcha.

 “Printre principiile fundamentale ale Coranului se regăsesc egalitatea între oameni şi capacitatea necondiţionată a fiecăruia de a ierta. (…) În prezent, mulţi musulmani, printre care mă număr şi eu, luptă pentru a arăta lumii interpretarea corectă a Coranului. Ei vor să arate umanităţii că această Biblie a musulmanilor este doar o pledoarie pentru pace şi pentru armonie interetnica. Oamenii, ca şi mine, doresc să răspândească în lume spiritul non-violenţei, consacrat de Coran. Pentru musulmani, pacea este ceva sacru” a subliniat politologul. 

Rusia, principala ţintă a teroriştilor în Europa

Statisticile despre terrorism indică faptul că Rusia este cea mai importantă ţintă a teroriştilor în Europa. Federaţia Rusă a fost ţinta a 23 de atacuri teroriste majore, dintre care 21 în ultimii 7 ani. Acestora li se adaugă miile de atacuri de mai mică amploare în republici ruse precum Cecenia, Ingusetia, Daghestan sau Kabardino-Balkaria.

Ce se află în spatele acestui şir de atacuri teroriste? De ce a devenit Rusia ţinta predilectă? Cine sunt cei care atacă simbolurile puterii şi securităţii statului rus? De ce nu pot fi opriţi? Raspunsurile pot fi gasite, se pare, în Caucazul de Nord.

Legea junglei

Toti teroriştii care au produs atacuri în Rusia au o unică baza de plecare: regiunea Caucazului de Nord. În această zonă predominant musulmană a Rusiei, sărăcia, corupţia şi un amalgam etnic care cu greu poate fi găsit într-o altă zonă a lumii au creat un amestec de nemulţumiri care au luat forma terorismului islamic.

Radacinile terorismului Islamic în Caucazul de Nord se regăsesc în războaiele de independenţă ale Ceceniei faţă de Federaţia Rusa, din 1994-1996 şi 1999-2000. Deşi, iniţial, au apărut ca războaie de eliberare naţională, treptat, mişcarea a devenit radical islamistă, propunându-şi obţinerea independenţei popoarelor musulmane din regiune faţă de Rusia şi unirea lor într-un emirat.

Radicalii musulmani au dobândit sprijin în această regiune în urma unui singur element: comportamentul guvernului rus. Autorităţile de la Moscova au tratat republicile musulmane din Caucaz cu duritate. Atitudinea este general-valabilă, nu doar în perioada celor două războaie din Cecenia. Situaţia este aceeaşi şi în cazul celorlalte republici caucaziene din componenţa Rusiei. Rezultatul a fost insurgenţa islamistă permanentă. 

Poate Rusia să pună capăt terorismului?

Strategia Moscovei a fost radicală: teroriştii pot fi opriţi doar cu forţa. 
Timpul a dovedit că forţa poate doar amâna producerea atentatelor teroriste sau le poate reduce numărul. În acest moment, nu există date care să ducă la concluzia că terorismul din Caucazul de Nord ar putea fi oprit. În zonă sunt mulţi radicali, al căror număr creşte permanent. 

Regiunea cvasisalbatică din jurul Ceceniei pare imposibil de controlat, în totalitate. Producerea unui nou atentat sângeros este doar o chestiune de timp, întrebarea principală fiind: ce obiectiv din capitala rusă urmează să fie lovit.
RUSIA: SUMMIT-UL COOPERĂRII ECONOMICE  ASIA-PACIFIC

Guvernul rus a cheltuit peste 20 de miliarde dolari pentru a pregăti oraşul  Vladivostok să găzduiască summit-ul Cooperării Economice Asia-Pacific, construind un aeroport, o nouă autostradă, o staţie de epurare şi cel mai lung pod suspendat cu cabluri din lume. 
Vladivostok poate fi tradus prin “conducătorul Estului”.

Reunite, în septembrie, timp de două zile la Vladivostok, cele 21 de state membre ale Cooperării Economice Asia-Pacific (APEC) - forum al ţărilor care au ieşire la Oceanul Pacific - s-au angajat să intensifice schimburile comerciale şi cooperarea reginonală, pentru a combate efectele crizei datoriilor suverane din Europa.


Reprezentanţii celor 21 de state s-au pronunţat, totodată, împotriva practicilor protecţioniste şi au convenit să reducă taxele la import pentru „tehnologia verde”, să ia măsuri pentru a susţine creşterea economică şi liberalizarea comerţului pentru a contracara problemele acutizate de criza datoriilor din Europa.
„Pieţele financiare rămân fragile, în timp ce deficitele publice mari şi datoriile din unele economii avansate creează turbulenţe puternice în redresarea economică la nivel global. Evenimentele din Europa afectează în mod negativ creşterea în regiune”, au afirmat liderii ţărilor, citaţi de Reuters. Ei au afirmat că, în asemenea circumstanţe, sunt hotărâţi să lucreze în mod colectiv pentru a susţine creşterea şi a promova stabilitatea financiară.
Pe de altă parte, membrii APEC au aprobat în cadrul summit-ului o listă cu 54 de bunuri de mediu pentru care care taxele de import vor fi reduse la nu mai mult de 5% până în 2015. Măsura vizează echipamentele pentru producerea de energie regenerabilă, tratarea deşeurilor şi monitorizarea mediului.

În pofida îngrijorării privind problemele datoriilor din Europa, APEC a salutat eforturile liderilor europeni de a rezolva criza, menţioneată Reuters.

Christine Lagarde, directorul Fondului Monetar Internaţional - care a participat la lucrările din ultima zi a summit-ului - şi-a exprimat sprijinul pentru un plan al Băncii Centrale Europene de a opri criza prin achiziţii nelimitate de obligaţiuni. Ea şi-a exprimat interesul ca FMI să joace un rol în elaborarea şi monitorizarea planului BCE, prin care aceasta ar fi gata să cumpere din datoria suverană cu scadenţe de până la trei ani în schimbul unui acord de salvare.

Din grupul APEC fac parte Australia, Brunei, Canada, Chile, China, Coreea de Sud, Statele Unite, Filipine, Hong Kong, Indonezia, Japonia, Malayezia, Mexic, Noua Zeelandă, Papua Noua Guinee, Peru, Rusia, Singapore, Taiwan, Thailanda şi Vietnam. Cele 21 de state iau decizii prin consens, însă nu sunt obligatorii. Totuşi, în ultimul timp, influenţa APEC este în creştere, în timp ce a Europei scade, comentează Reuters. 

Forumul reprezintă 40% din populaţia lumii, 54% din economia mondială şi 44% din comerţul global. 
Obiectivul pe termen lung al celor 21 de ţări membre ar fi crearea unei zone libere de comerţ din Kaliningrad până în California. Pe termen scurt însă, se discută despre îmbunătăţirea relaţiilor comerciale între statele membre.

Vladimir Putin susţine pieţele deschise şi Gazprom


Liderii grupului Asia-Pacific au stabilit, în ciuda secetei care a lovit culturile din Statele Unite şi Rusia, importanţi furnizori de grâu, excluderea limitării exporturilor şi au subliniat importanţa deschiderii pieţelor pentru a asigura furnizarea sigură de produse alimentare.

Prezent la summit, Vladimir Putin a subliniat statutul tot mai important al Rusiei ca furnizor de grâu, şi a precizat că Rusia îşi va creşte producţia de cereale şi va exporta mai mult decât dublu până în 2020.

La conferinţa de presă finală a summit-ului APEC, Vladimir Putin s-a arătat mulţumit de modul cum s-a desfăşurat reuniunea, precizând că toate obiectivele au fost atinse.

A amintit de posibilitatea trecerii la un sistem de monede de rezervă mondiale multiple, tocmai pentru a putea asigura stabilitatea şi disciplina financiară globală.


"Neliniştile majore din pieţele financiare şi stagnarea cererii pe pieţele europene partenere reprezintă o provocare pentru toate statele. Chestiuni de importanţă majoră nu au fost deocamdată lămurite. Este de aşteptat ca situaţia dificilă actuală să continue"
 a declarat preşedintele rus.
Totodată, Vladimir Putin a criticat atitudinea Comisiei Europene în privinţa gigantul rus Gazprom. Uniunea Europeană suspectează gigantul rus că a împiedicat concurenţa şi a manipulat preţurile în mai multe ţări din Europa Centrală şi de Est - state dependente de livrările de gaze ruseşti. Gazprom riscă o amendă de 10 miliarde de euro. Vladimir Putin este de părere că prin această anchetă Uniunea Europeană încearcă să mute pe umerii Gazprom o parte din povara financiară a subvenţiilor oferite ţărilor din Europa de Est.

Rusia caută posibilităţi de creştere în Orientul Îndepărtat


Preşedintele rus Vladimir Putin, care urmăreşte o creştere mai rapidă a economiei şi a investiţiilor, vede în cele 21 de ţări membre ale organizaţiei Cooperarea Economică Asia-Pacific (APEC) cel mai bun pariu pentru a impulsiona expan­siunea globală a Rusiei, scrie BusinessWeek.

"Vrem ca în zece ani volumul schimburilor noastre comerciale cu statele din APEC să fie mai mare decât cu Uniunea Europeană"
 a spus vicepremierul rus Igor Şuvalov în deschiderea summit-ului APEC, găzduit pentru prima oară de Rusia, la Vladivostok. UE este, în prezent, cel mai mare partener comercial al Rusiei.
"Putem învinge tendinţele negative doar mărind volumul comerţului (...) şi impulsionând fluxurile de capital. Este important să urmăm principiile funda­mentale ale pieţelor deschise şi comerţului liber. Prioritatea este să prevenim protecţionismul în orice formă. Trebuie să construim poduri, nu ziduri”
 la afirmat Vladimir Putin adresându-se liderilor prezenţi.

Preşedintele rus are în faţă o misiune grea, având în vedere că relaţiile comerciale cu ţările APEC nu depăşesc 100 de miliarde dolari anual, în timp ce schimburile cu UE se situează la 320 de miliarde dolari pe an, aproximativ jumătate din totalul comerţului exterior al ţării. Dar, în timp ce ponderea în total a schimburilor bilaterale cu UE s-a redus de la 56% în 2006 la 49% în prezent, ponderea comerţului cu statele din regiunea Pacific a crescut de la 15% la 23%. În plus, economiile emergente din Asia vor creşte cu 6,6% anul acesta, în timp ce economia UE se va contracta cu 0,7%, potrivit datelor Băncii Asiatice de Dezvoltare.

Schimburile comerciale cu China cresc în fiecare an, iar în 2011 au ajuns la 80 de miliarde dolari. Cei doi parteneri ţintesc atingerea valorii de 200 de  miliarde dolari până în 2020. În schimb, comerţul cu Germania, cea mai mare economie europeană, este de 50 de miliarde dolari. Relaţiile comerciale cu SUA ating 34 miliarde dolari, precizează Financial Times.
Hu Jintao împărtăşeşte ideile lui Vladimir Putin


Şeful statului chinez Hu Jintao împărtăşeşte grijile omologului rus în privinţa Europei şi a monedei euro. "În prezent, economia mondială îşi revine într-un ritm lent, dar instabilitatea şi nesiguranţa persistă. Criza financiară nu a trecut. Problema datoriilor, cu care se confruntă unele ţări, rămâne complicată şi greu de rezolvat"
 a afirmat liderul de la Beijing. El a pledat cauza adoptării măsurilor de sprijinire a creşterii economice şi a dat exemplul Chinei ca motor de creştere al economiei mondiale.

Valdimir Putin, îşi exprimase şi el îngrijorarea privind starea economiei globale, avertizând asupra crizei datoriilor din Europa. "Economia mondială îşi revine usor. Există câţiva factori destabilizatori şi unele incertitudini, iar impactul global al crizei se va resimţi în continuare. Noi vom încerca să menţinem o creştere robustî, prin ajustarea structurii economiei şi tinerea sub control a inflaţiei"
.

Liderul de la Kremlin a mentionat ca tara sa are nevoie de cai de transport mai multe si mai moderne si ca aceste proiecte vor fi prioritare, pe viitor - insa provocarile vor fi multe.

Hu Jintao a anuntat ca Guvernul chinez va investi 157 de miliarde dolari pentru investitii in infrastructura.

Rusia, precaută cu parteneriatul chinez


Rusia doreşte să-şi sporească influenţa în spaţiul Asia-Pacific, o regiune marcată de creşteri economice spectaculoase.


În pofida relaţiilor economice şi politice strânse, Rusia percepe China ca o ameninţare în urma extinderii influenţei acestei ţări în Asia Centrală, scrie o analiză publicată de La Repubblica. Din 2009-2010 China a devenit partenerul principal al statelor din regiune, luând locul Rusiei şi UE cu o valoare a schimburilor comerciale estimată la 23-25 miliarde dolari în 2009, faţă de 527 mil. dolari în 1992, după destrămarea URSS. Prin acorduri strategice, China a devenit o destinaţie majoră pentru ţiţeiul şi uraniul din Kazahstan şi pentru gazele naturale din Turkmenistan.

Rusia ripostează dezvoltând colaborarea cu Japonia, a cărei importanţă ca partener comercial în regiune va creşte repede în viitor datorită nevoii Japoniei de a înlocui energia nucleară cu petrol şi gaze naturale. Încă dinainte ca dezastrul de la centrala nucleară Fukushima să întoarcă opinia publică şi politica de stat împotriva energiei atomice, impor­turile Japoniei de petrol rusesc au crescut de la o pondere de 0,7% în total în 2006 la 6,4% în 2010. Rusiei îi va fi şi mai uşor să exporte ţiţei în Asia după ce termină extinderea unei conducte transsiberiene până în portul Kozmino, la Marea Japoniei.

În afară de petrol, Rusia furnizează Japoniei gaze naturale lichefiate produse într-o uzină construită în 2009 în parteneriat cu compania americană Shell şi firmele nipone Mitsui şi Mitsubishi. O veste bună pentru monopolul rus Gazprom, care se confruntă cu o cerere tot mai redusă pe pieţele europene, este că o nouă uzină de acest tip va fi construită lângă Vladivostok, pe baza unui memorandum semnat săptămâna trecută de Putin şi premierul nipon Yoshihiko Noda. Gazprom vrea ca facilitatea să fie pornită în 2016-2017 cu o producţie anuală de 10 mil. tone, urmând ca ulterior capacitatea să fie majorată la 25 mil. tone pe an. Japonia este pe locul patru în lume după consumul de energie.

Alte proiecte inaugurate cu prilejul summit-ului APEC şi de care va beneficia Rusia includ prima linie de producţie Mazda din afara Japoniei, o fabrică de motoare Hyundai şi planuri pentru o uzină Toyota în Vladivostok.
China dă semne paradoxale: încetinire şi redresare economică


La summit-ul de la Vladivostok, Hu Jintao a precizat ca ţara sa s-a confruntat cu probleme grave, precum crearea de joburi noi, in conditiile unui avans economic incetinit. Insa China ramane tara cea mai influenta in Asia, iar decizia Rusiei de a se axa mai mult pe partenerii estici, in viitor, ramane un punct-cheie pentru Beijing.

Economia Chinei a încetinit în trimestrul al treilea, cu un avans de 7,4%, minimul ultimelor 15 trimestre, însă, potrivit analiştilor, datele lunare din septembrie indică o accelerare a activităţii şi limitează urgenţa unor noi măsuri de stimulare a activităţii economice, potrivit MarketWatch.

Avansul anual al PIB de 7,4% în iulie-august, comparativ cu 7,6% în precedentele trei luni, marchează al şaptelea trimestru consecutiv de încetinire a creşterii, potrivit datelor anunţate de biroul de statistică de la Beijing. De asemenea, ritmul este cel mai lent începând din primul trimestru din 2009.

Date anunţate pentru septembrie arată însă o îmbunătăţire faţă de august, afirmă Kevin Lai, economist la Daiwa Capital, adăugând că cifrele se adaugă altor dovezi privind existenţa condiţiilor pentru noi creşteri în trimestrul al patrulea. "S-ar putea ca economia să fi atins un minim, cel puţin din punct de vedere ciclic, pentru moment"
 a precizat  Kevin Lai.

În trimestrul al patrulea, avansul PIB ar trebui să revină peste 8%, estimează economistul, care citează evoluţia bună a vânzărilor de retail şi producţiei industriale în septembrie.

Vânzările de retail au crescut cu 14,2% în septembrie, faţă de 13,2% în august şi peste estimarea de 13,2% a analiştilor consultaţi de Reuters.

Producţia industrială a crescut cu 9,2% în septembrie, faţă de un avans de 8,9% în august şi peste estimările de 9% ale analiştilor.

Vladimir Putin, rănit în urma practicării sportului

Preşedintele rus, Vladimir Putin a şchiopătat la deschiderea summit-ului ţărilor din Asia-Pacific, din cauza unei uşoare răni căpătate în urma unei activităţi sportive, potrivit purtătorului său de cuvânt.
Şeful statului rus a fost văzut de un fotoreporter al AFP şchiopătând uşor în timp ce mergea la o întâlnire cu omologul său sud-coreean Lee Myung-Bak, la summit-ul APEC. După ce a intrat în sala în care urmau să aibă loc discuţiile, el s-a aşezat rapid pe braţul unui fotoliu, părând că vrea să îşi odihnească picioarele. A făcut acelaşi lucru înainte de începerea discuţiilor cu preşedintele chinez Hu Jintau şi cu sultanul din Brunei Hassanal Bolkiah, au remarcat jurnaliştii.

“Şchiopătează uşor”
 a confirmat purtătorul de cuvânt al Kremlinului, Dmitri Peskov. “Este o întindere minoră” a adăugat el, precizând că preşedintele s-a accidentat în timpul unei activităţi sportive. 

Înainte de a ajunge la Vladivostok, Vladimir Putin a zburat cu deltaplanul, în nordul Rusiei, alături de un stol de cocori, în cadrul unui proiect de salvare a acestei specii. “Şchiopăta şi în momentul în care a zburat” a menţionat  Dmitri Peskov.

Vladimir Putin pune la adăpost viitorul Rusiei

Premierul rus Vladimir Putin consolidează rezervele de aur ale Rusiei cât de repede poate, înaintea uneia din cele mai importante transformări a ordinii mondiale din ultimele sute de ani, care ar putea fi marcată de conflicte de proporţii, potrivit portalului MarketWatch.

Potrivit organizaţiei Consiliul Mondial al Aurului, Rusia şi-a crescut de peste două ori rezervele de aur în ultimii cinci ani. Putin a profitat de criza financiară pentru a forma a cincea mare rezeervă de aur din lume în numai câţiva ani şi continuă să cumpere aur de circa 500 de milioane de dolari în fiecare lună. Investitori precum miliardarii George Soros şi John Paulson şi-au crescut, de asemenea, expunerea pe aur, însă Vladimir Putin iese în evidenţă.

 "Nimeni altcineva în toată lumea nu face politcă globală la fel de fără scrupule ca Vladimir Putin"
 scrie Brett Arends. Aurul este cea mai lichidă rezervă în "vremuri tulburi sau chiar mai rele".
Vladimir Putin: „Dacă Romney este ales preşedinte al SUA, sistemul antirachetă va fi categoric îndreptat împotriva Rusiei”

Scutul antirachetă din Europa va fi “categoric” îndreptat împotriva Rusiei dacă republicanul Mitt Romney va fi ales preşedintele Statelor Unite, a declarat şeful statului rus, Vladimir Putin, într-un interviu acordat postului de televiziune Russia Today. Elemente ale scutului antirachetă vor fi amplasate în România, la baza militară din Deveselu, judeţul Olt.

“Atunci când vorbim despre sistemul de apărare antirachetă, partenerii noştri americani continuă să ne spună: Acesta nu este îndreptat împotriva voastră. Dar ce se întâmplă dacă Romney, care ne consideră inamicul numărul unu al Americii, este ales preşedinte al Statelor Unite? În acest caz, sistemul de apărare antirachetă va fi în mod categoric îndreptat împotriva Rusiei, având în vedere că este configurat din punct de vedere tehnologic exact în acest scop” a afirmat Vladimir Putin, avertizând că şansele ca republicanul să câştige alegerile prezidenţiale din Statele Unite sunt “destul de mari”. Preşedintele rus s-a referit la declaraţiile pe care candidatul republican Mitt Romney le-a făcut recent în privinţa Rusiei, pe care a desemnat-o drept “inamicul geopolitic numărul unu” al Statelor Unite.

Vladimir Putin a precizat însă că ar putea colabora cu Mitt Romney. “Vom colabora cu oricine va fi ales preşedinte de către poporul american. Dar eforturile noastre vor fi eficiente doar în măsura în care partenerii noştri vor vrea să fie”
.

Liderul de la Kremlin a afirmat, de asemenea, că înţelege poziţia lui Mitt Romney, în sensul că aceasta este motivată, într-o oarecare măsură, de retorica electorală. A subliniat, însă, că, în opinia sa, candidatul republican pentru Casa Albă “în mod evident, se înşală”. “Acest comportament pe scena internaţională este acelaşi lucru cu a folosi naţionalismul şi segregarea ca instrumente de politică internă în Statele Unite. Efectul lor pe scena internaţională este acelaşi, atunci când un politician, o persoană care aspiră la conducerea unei naţiuni, în special într-o ţară mare ca Statele Unite, declară inamic pe cineva a priori”
 a menţionat Vladimir Putin.

Preşedintele rus s-a declarat încrezător într-o colaborare cu Barack Obama, în cazul în care acesta va fi reales. Pe de altă parte, s-a arătat sceptic în privinţa flexibilităţii de care va putea dispune Barack Obama, considerând că acţiunile de lobby militar din Congres şi Departamentul de Stat “conservator” îl vor împiedica să deblocheze negocierile pe tema scutului antirachetă. “Este posibil să se găsească o soluţie la problemă, dacă preşedintele Obama este reales pentru un al doilea mandat? În principiu da, este” a declarat Vladimir Putin. “Dar nu este vorba doar despre preşedintele Obama” a adăugat preşedintele rus. “Eu cred că el este un om sincer care vrea în mod cinstit să implementeze schimbări pozitive. Dar poate el să facă acest lucru, îl vor lăsa ei? Ei sunt ... lobbyul militar şi Departamentul de Stat, care este destul de conservator”.

Negocierile dintre Rusia şi Statele Unite pe tema proiectului de scut antirachetă au stagnat din cauza reticenţei Washingtonului de a oferi Moscovei garanţii juridice că scutul nu va fi folosit împotriva teritoriului rusesc. 
România va găzdui 24 de interceptori ai scutului antirachetă, potrivit unui acord încheiat cu SUA. Interceptorii vor fi amplasaţi la baza militară Deveselu, din Judeţul Olt, şi vor fi operaţionali din 2015. Washington şi NATO susţin că au nevoie de acest scut pentru apărarea Europei împotriva unui posibil atac cu rachete provenind din Iran. Rusia afirmă că proiectul reprezintă o ameninţare la adresa securităţii sale naţionale şi solicită să fie asociată la acest sistem antirachetă. 

.
Vladimir Putin a afirmat că NATO reprezintă o întoarcere la Războiul Rece şi că organizaţia ar trebui transformată în una politica, foarte repede 

"Este inimaginabil că încă mai există”
 a spus Vladimir Putin referitor la Pactul Atlanticului de Nord. 

A adăugat că şi-ar dori ca NATO să nu mai caute o reprezentare globală. Rusia este îngrijorată de expansiunea constantă a NATO.

"Discuţiile sunt una, iar amplasarea unor sisteme de atac sau sisteme defensive antirachetă în apropierea graniţelor noastre este cu totul altceva” a precizat liderul de la Kremlin, cu menţiunea că. Rusia va fi nevoită să-şi construiască o politica defensiva proprie, de natură să permită neutralizarea acestor ameninţări.

SUMMIT UE-CHINA - O OPŢIUNE EUROPEANĂ CRITICĂ:
EMBARGOU ASUPRA ARMELOR SAU FINANŢĂ CHINEZĂ?

Summit-ul UE - China s-a desfăşurat, în septembrie, la Bruxelles, pe fondul tensiunilor comerciale dar și în contextul așteptărilor tot mai mari ale Uniunii Europene privind susținerea finananciară a Beijingului pentru depăşirea crizei datoriilor. 

Reuniunea la vârf sino-europeană este ultima pentru premierul chinez, Wen Jiabao. înainte de schimbarea de generaţii de la Beijing. Wen Jimbao cedează conducerea Partidului Comunist Chinez şi,cel mai probabil în primăvara anului viitor, puterea va fi preluată de o generaţie de tineri politicieni care ar putea schimba tendinţele relaţiilor UE-China.
Summit-ul a avut loc într-un moment important pentru Europa, dar și pentru China, pe fondul unei încetiniri economice mondiale.
Summit-ul UE-China s-a desfășurat la mai puțin de o lună de la vizita cancelarului german Angela Merkel la Beijing, când premierul chinez a dat asigurări că țara sa va continua să cumpere obligațiuni de stat de pe piața europeană - dar nu înainte de a evalua riscurile. Conform unei opinii formulate de Der Spiegel, în acel moment, preţul pe care UE ar putea urma să îl plătească pentru această intervenție financiară ar fi fost ridicarea embargoului impus exporturilor de arme în China de către Uniunea Europeană.
Sub semnul lipsei de transparenţă

O caracteristică a summit-ului UE-China a fost lipsa de transparenţă în privinţa discuţiilor legate de aspectele controversate - cu precizarea ca iniţiativa atitudinii a aparţinut oficialilor chinezi. 

Reuniunea s-a încheiat fără o conferinţă de presă, după ce partea chineză a dorit să selecteze jurnaliştii prezenţi şi să “controleze” întrebările, în sensul limitării lor. Reprezentanţii UE au refuzat, precizând public acest lucru.

 Experţi ai Comisiei Europene au stat la dispoziţia jurnaliştilor cu informaţii “de culise” după încheierea summit-ului. “Am vrut să avem o conferinţă de presă dar nu a fost posibil să ajungem la un acord în privinţa condiţiilor de organizare”
 a precizat Pia Ahrenkilde-Hansen, purtător de cuvânt al Comisiei Europene. Ea a informat şi în legătură cu faptul că partea chineză a dorit “sa aleagă jurnaliştii şi să limiteze întrebările”. Chiar şi în timpul discuţiilor oficiale, când s-a ajuns la dezbaterea problemelor controversate, la cererea oficialilor chinezi acele fragmente au fost tăiate din înregistrările puse la dispoziţia presei.
În lipsa informărilor informale - în baza cărora jurnaliştii au primit ate esenţiale inclusiv despre problemele sensibile discutate presa ar fi trebuit să se mulţumească doar cu înregistrări fragmentate şi cu declaraţii cinvenţionale ale liderilor Uniunii Europene.

“Europa îşi asumă partea sa de responsabilitate în a ajuta lumea să iasă din criza sa economică şi socială. Acest summit UE-China ne permite să discutăm despre starea economiilor noastre şi despre cum putem să ne unim forţele pentru a ieşi împreună din actualele dificultăţi” a declarat preşedintele Consiliului European, Herman Van Rompuy. 

La rândul său, Preşedintele Comisiei Europene, Jose Manuel Barroso, a declarat că, aşa cum demonstrează chestiuni de interes comun precum discuţiile privind combaterea încălzirii globale şi dezvoltarea sustenabilă “cooperarea UE-China este indispensabilă în lumea de azi'.  'Creşterea interdependenţei noastre ar trebui să contribuie la crearea mai multor oportunităţi pentru cetăţeni şi afaceri. Premierul Wen Jiabao a jucat un rol important în consolidarea relaţiilor UE-China şi abia aştept discuţiile noastre privind dezvoltarea acestor legături şi întărirea cooperării în chestiuni globale”. 
 Acestor declaraţii le-ar mai fi fost adăugat doar un sec şi impersonal comunicat final, după cum urmează:

“Cea de a 15-a reuniune la nivel înalt cu China, care a avut loc la Bruxelles, a oferit orientări strategice cooperării tot mai bogate între cele două părţi. 

“Problemele economice şi financiare din Europa, China şi restul lumii au reprezentat o parte esenţială a convorbirilor noastre,” au declarat preşedintele Consiliului European, Herman Van Rompuy şi preşedintele Comisiei Europene, José Manuel Barroso
Preşedinţii i-au mulţumit prim-ministrului Wen Jiabao pentru sprijinul „primit din partea sa şi din partea conducerii chineze pe parcursul crizei euro”. „Suntem de acord că, având în vedere cooperarea şi interdependenţa noastră economică tot mai strânsă, stabilitatea şi integritatea zonei euro au un impact economic pozitiv şi asupra Chinei.”
Relaţia dintre UE și China s-a dezvoltat puternic în timpul mandatului de premier al dlui Wen, pentru care aceasta a fost cea de-a zecea şi ultima reuniune la nivel înalt cu liderii europeni. În acelaţi timp, această întâlnire a pus bazele dezvoltării în continuare a relaţiilor pe parcursul mandatului noii conduceri a Chinei.
Comerţul reprezintă o componentă-cheie a relaţiilor economice UE-China. „UE este cel mai mare partener comercial al Chinei, iar China este cel de-al doilea partener al nostru şi are cea mai rapidă creştere,” au subliniat cei doi preţedinţi.
Ambele părţi s-au angajat să lanseze negocieri privind un acord de investiţii imediat ce se încheie procedurile lor interne. Acordul ar urma să vizeze şi accesul la piaţă, pe lângă protejarea tradiţională a investiţiilor.
În marja acestei întâlniri s-au semnat acorduri privind:

•inovarea

•tehnologia spaţială
•aplicarea legii antimonopol

•un program privind reducerea emisiilor de carbon.

Liderii au abordat, de asemenea, chestiuni cu relevanţă pe plan internaţional, precum situaţia din Siria şi programul nuclear iranian.
Primul Forum al primarilor UE-China, care a avut loc în perioada 19 - 20 septembrie, a reunit 50 de primari şi alţi actori relevanţi din Europa şi China, care au făcut schimb de experienţă privind dezvoltarea urbană durabilă în cadrul Parteneriatului pentru urbanizare UE-China, lansat la începutul acestui an.”
A fost al treilea summit consecutiv UE-China, care se termină la Bruxelles fără a fi urmat de o conferinţă de presă din cauza faptului că oficialii chinezi doresc o selecţie a jurnaliştilor şi o limitare a numărului de întrebări. În faţa acestei realităţi repetitive, oficialii UE - care nu pot constringe partea chineză să-şi modifice atitudinea - au ales, anul acesta, să organizeze o informare neoficială făcută de experţi.
La conferinţa de presă care ar fi trebuit organizată la închiderea celui de al 15-lea summit UE-China ar fi trebuit să participe preşedintele Consiliului European, Herman Van Rompuy, preşedintele Comisiei Europene, José Manuel Barroso şi premierul chinez Wen Jiabao. 

Asociaţia Presei Internaţionale (API) a emis un comunicat, prin care arată că selecţia ziariştilor pentru un astfel de eveniment şi discreditarea unei părţi a presei chineze (care ar fi fost îndepărtată) este inacceptabilă. Conform API, delegaţia chineză cerea limitarea numărului de ziarişti la 50 - dintre care 25 acreditaţi de ea şi 25 “non-chinezi” acreditaţi de UE. Asociaţia Presei Internaţionale şi-a manifestat, totuşi, satisfacţia că a fost aleasă soluţia informării de către experţi, în lipsa căreia, aşa cum s-a întâmplat în anii precedenţi, presa nu ar fi avut deloc acces la informaţie.
După penultimul summit UE-China desfăşurat la Bruxelles delegaţia chineză a anulat întâlnirea cu jurnaliştii invocând, oficial, “o întârziere” a agendei de lucru. Diplomaţi occidentali au declarat, însă, că delegaţia chineză ar fi anulat pur şi simplu conferinţa de presă pentru a evita o confruntare cu ziariştii chinezi independenţi care ar fi putut pune întrebări incomode privind situaţia din Tibet sau alte subiecte sensibile, precizează AFP. 
Nemulţumiri şi tensiuni mai vechi, reactualizate

Embargoul UE asupra armelor armelor, impus Chinei


“Trebuie să spun deschis. Cele două chestiuni, ridicarea embargoului privind armele şi recunoaşterea statutului de economie de piaţă al Chinei, la care lucrăm de zece ani, nu au dat încă rezultate,  concluzia a fost evazivă. Regret lucrul acesta. Sper şi am convingerea că UE va profita de ocazie şi va lua iniţiativele corecte cât mai curând pentru a rezolva această problemă”
 a precizat premierul Wen Jiabao la întâlnirea cu preşedintele Comisiei Europene, Jose Manuel Barroso şi cu preşedintele Consiliului European, Herman Van Rompuy. 
Imediat după aceste cuvinte sonorul a fost tăiat iar înregistrarea video difuzată pentru jurnalişti a fost întreruptă. 
Conform publicaţiei Handelsblatt - care a preluat datele de pe site-ul de informaţii de la Bruxelles - în practică, embargoul a fost încălcat: “Ţările UE au acordat licenţe de export pentru echipamente de apărare destinate Chinei în valoare de aproape 218 milioane de euro. Conform documentelor UE, principalul beneficiu îi revine Franţei şi Marii Britanii pentru piese de aeronave şi de vehicule de sol, echipamente electronice, rachete şi peste 13 milioane de euro de “agenţi toxici chimici sau biologici, ‘agenţi pentru controlul revoltelor’, materiale radioactive.”

Embargoul european asupra armelor a fost impus Beijingului după reprimarea manifestaţiilor prodemocratice din Piaţa Tiananmen, în iunie 1989.

Statutul de economie de piaţă i-ar oferi Chinei garanţii privind accesul său pe piaţa comercială europeană şi ar proteja-o de clauze antidumping.
Beijingul a refuzat taxa UE pe emisii de carbon
În februarie 2012, Beijingul a anunţat că nici o companie aeriană chineză nu va plăti noua taxă pe emisii de carbon impusă de UE. 

“China interzice companiilor aeriene să se supună taxelor UE" titra Financial Times, ca urmare a ordinului transmis de către guvernul chinez companiilor aeriene naţionale de a nu se supune taxelor pe emisiile de gaze cu efect de seră impuse de Uniunea Europeană. 
Ca o paranteză, aceste taxe controversate - care fac parte din sistemul UE de comercializare a certificatelor de emisie de gaze cu efect de seră (ETS) - a declanşat deja un război al cuvintelor între Statele Unite şi Comisia Europeană. 
Declaraţia prin care li se interzice companiilor aeriene chineze de a mări costul biletelor sau al altor taxe pentru pasageri ar putea "să se transforme într-un război comercial"
 au susţinut reprezentanţi de stat.
Tensiunile pe această temă au apărut încă din vara anului trecut când reprezentantul executivului de la Beijing la congresul Asociaţiei Internaţionale de Transport Aerian (IATA) a afirmat că va închide pur şi simplu spaţiul său aerian "dacă UE va introduce, aşa cum a decis deja, o taxă asupra emisiilor de CO2 asupra tuturor zborurilor intercontinentale dinspre şi spre UE, începând cu 1 ianuarie 2012". Comisia a adoptat, într-adevăr, un "permis de poluare asemănător celui aplicat altor sectoare din industrie şi acordat fiecărei companii aeriene care activează în Europa” a precizat la rândul său Le Monde, punând ferma concluzie "Între Europa şi restul lumii, încleştarea a început".
Cu acel prilej, La Stampa comenta, inspirat „Războiul comercial dintre China şi Europa nu va izbucni din cauza contrastelor dintre industria manufacturieră, a taxelor de vamă, a dumpingului sau a valorii de schimb a yuanului, ci pe un front inimaginabil până de curând: cerul”.

Chiar dacă operatorii aerieni chinezi anunţaseră în trecut că nu se vor supune acestor norme, faptul că executivul de la Beijing s-a opus categoric şi formal unei directive a UE a fost considerată o acţiune fără precedent. În acel moment, Comisia Europeană a anunţat că lucrează la un act normativ în baza căruia să fie blocat accesul companiilor aeriene chineze pe teritoriul comunitar în contextual adîncirii nemulţumirilor oficialilor de la Bruxelles faţă de măsurile protecţioniste aplicate de Beijing. 

Disputa comercială privind panourile solare

Comisia Europeană a acuzat China de a fi vândut panouri solare, în valoare de miliarde de euro, sub preţul pieţei - ceea ce a iritat Beijingul.
Pe 6 septembrie, lansarea de către Comisia Europeană a unei investigaţii privind posibile încălcări ale legislaţiei anti-dumping de către companii chineze suspectate de a fi comercializat panouri solare sub preţul pieţei semnalează începutul unui nou război comercial între UE şi China, în contextul în care Beijingul ameninţă cu represalii împotriva vinurilor şi materiilor prime europene.

Potrivit publicaţiei The New York Times, această situaţie intervine după ce, în ultimii ani, “o serie de producători europeni de panouri solare au intrat în faliment şi după închiderea a numeroase fabrici”. 
“Plângerea depusă la Bruxelles vine din partea unui grup de aproximativ 20 de producători europeni, reprezentând 25% din piaţa comunitară de panouri solare” preciza The Guardian. Conform unei surse europene citată de publicaţia britanică „aceasta este cea mai semnificativă plângere privind activităţi de dumping primită de Comisia Europeană până în prezent”.

Anul trecut, China a exportat în spaţiul Uniunii Europene panouri solare în valoare de 21 de miliarde euro, reprezentând 80% din totalul exporturilor în acest sector. Piaţa este foarte largă. În doar câţiva ani, China a devenit cel mai mare producător de panouri solare din lume, în timp ce Uniunea Europeană este cea mai mare piaţă pentru exportul produselor chinezeşti.

Ancheta riscă să fie extrem de sensibilă din punct de vedere politic. Guvernul german, care se bucură de relaţii comerciale “speciale” cu China, doreşte să evite atragerea furiei Beijingului, deşi plângerea a fost formulată în primul rând de firme germane.
Comisia Europeană a anunţat că va oferi un verdict provizoriu în această dispută, care s-ar putea concretiza în impunerea unor taxe temporare asupra mărfurilor chineze începând chiar din iunie 2013. Ulterior, guvernele statelor europene vor trebuie să decidă cum să procedeze, pe baza verdictului final aşteptat la începutul lunii decembrie 2013.

Anunţul privind declanşarea investigaţiei a stârnit dezamăgire la Beijing, în contextul în care, potrivit The Guardian, autorităţile chineze depuseseră eforturi intense la Bruxelles pentru evitarea anchetei. Publicaţia oficială de limbă engleză a Guvernului chinez, China Daily, a avertizat că, dacă Bruxelles-ul va continua investigaţia, Beijingul va riposta prin măsuri ce vor afecta schimburile comerciale cu Uniunea Europeană.  The Guardian adaugă: „China şi-a exprimat „regretul profund” în legătură cu decizia Comisiei Europene (…) argumentând că ancheta va afecta dezvoltarea unei industrii energetice ecologice la nivel global.”
Aceste două situaţii tensionate au apărut după ce, în 2011, UE a început să taxeze produsele chinezeşti în replică la practicile Beijingului.

China - marcantă soluţie a UE pentru depăşirea crizei zonei euro

Era de aşteptat ca la summit-ul UE-China să se încerce rezolvarea controverselor tot mai puternice legate de comerţ şi să ajungă la un numitor comun în privinţa soluţiilor pentru combaterea crizei datoriilor. 
Strângerea relaţiilor cu China reprezintă una dintre puţinele soluţii viabile în contextul precarităţii creşterii economice din economiile europene. În plus, companiile chineze sunt, în acest moment, cei mai importanţi investitori în UE, iar administraţia de la Beijing este un cumpărător important al datoriei guvernelor din zona euro. O miză-cheie este rezerva valutară a Chinei, estimată la 3240 miliarde dolari, precizează Reuters.
China Daily a precizat că Wen Jimbao insistă în sensul unui tratat de investiţii în Europa care să asigure “un mediu favorabil pentru întreprinderi din punct de vedere juridic şi al politicilor de investiţii”. În contextul dificultăţilor economice pe care le traversează Europa, ziarul oficial chinez subliniază: “UE este principalul partener comercial al Chinei, în timp ce China este cel de-al doilea partener comercial al blocului comunitar şi cea mai importantă sursă de importuri a acestuia. Schimburile comerciale au atins 435,5 miliarde de euro în 2011 şi investiţiile anuale chineze în Europa au crescut anul trecut cu 94,5%, până la 3,42 de miliarde de euro. Totuşi, schimburile comericale au fost afectate de criza europeană a datoriilor interne, având în vedere faptul că exporturile Chinei spre Europa au scăzut cu 12,7% în august - faţă de anul precedent - pentru a treia lună consecutiv.”

China vrea să investească 10 miliarde de dolari (7.55 miloane de euro) în noi tehnologii şi economia verde din Europa Centrală, potrivit declaraţiilor făcute, în primăvară, de premierul chinez, precizează Gazeta Wyborcza. Premierul chinez Wen Jiabao precizase, de asemenea, că ţara sa îşi va dubla importurile din Europa Centrală de la 50 miliarde dolari (37.8 miliarde euro) la 100 miliarde dolari (75 miliarde euro) în următorii trei ani.

Este un indiciu potrivit căruia, după investiţiile masive din Africa, America şi Asia, Beijing se gândeşte serios la expansiune în Europa Centrală. 
Investiţiile chineze ar trebui să-şi găsească reciprocitatea într-o mai mare deschidere a pieţelor UE către China. Mesajul fusese lansat, diplomatic, de către chinezi, încă din toamna trecută, prin intermediul unui articol publicat în Global Times - cotidian oficial din Beijing „Dacă UE doreşte cu adevărat fondurile chinezeşti, ar trebui să ia în calcul o mai mare deschidere a pieţelor sale către China, precum şi să-i acorde Chinei statutul de economie de piaţă. Dacă ei consideră că astfel de "înţelegeri" nu merită, China nu o să-i oblige să le facă.” „Europenii ar trebui să-şi revizuiască atitudinea atunci când critică China spunând că este meschină. Ei discriminează sistemul chinez şi nu vor să exporte tehnologii în China. Atunci când o întreprindere chinezească investeşte cumpărând o societate în Europa, opinia publică locală izbucneşte. Le este teamă ca nu cumva China să înveţe prea mult de la ei şi să aibă şi mai mult succes. (...) Participarea Chinei la planul de salvare al zonei euro nu ar trebui să fie politizată excesiv. Ar trebui să fie o afacere civilizată, cu reguli tacite perfect clare pentru ambele părţi implicate.”

 
Pe de altă parte, potrivit Gazeta Wyborcza apare, însă, o problemă dacă Europa „tentează dragonul”. Acceptând finanţa chineză pentru salvarea zonei euro, UE nu va mai putea critica încălcarea drepturilor omului în China „o ţară cu cele mai multe execuţii din lume, care îşi trimite disidenţii în lagăre de muncă. Un stat care persecută tibetanii şi uigurii, care cenzurează Internetul". „Bazându-se pe China ca să consolideze Fondul European de Stabilitate Financiară, responsabilii UE ar trebui să răspundă la o întrebare simplă: dacă iau miliarde ca să salveze Grecia sau Italia, vor mai avea curaj să condamne încălcările drepturilor omului în Tibet sau Xinjiang?”
 

Relaţia comercială privilegiată China-Germania provoacă nelinişti europene

Conform publicaţiei Handelsblatt, Beijingul bate “specific” la uşi, dincolo de UE, privită ca entitate. În primul rand, bate la uşa Germaniei. Pe de o parte, Berlinul este unul din principalii inverstitori şi, pe de altă parte, este dispus să-i împărtăşească Beijingului secrete tehnologice: “În cercurile diplomatice de la Beijing se spune că liderii chinezi ar prefera ca germanii să fie la conducerea UE. Lipsa de încredere în celelalte 26 de state membre se adânceşte. Se străduieşte, oare, Germania să obţină avantaje din relaţiile sale cu China, acordând mai puţină atenţie drepturilor omului dar, în schimb, investind mai mult?”

Dacă relaţia UE-China este privită cu speranţă de Uniunea Europeană, nu aceeaşi este atitudinea în privinţa relaţiilor Germania-China “Emergenţa unei relaţii speciale între Germania şi China este pe rând o oportunitate şi un pericol pentru Europa” se constată într-un studiu publicat, în luna mai, de Consiliul European pentru Relaţii Externe. 
“Înainte de a fi una diplomatică, această relaţie s-a construit pe o relaţie comercială” menţiona şi Le Monde. 

Pe de altă parte, Françoise Lemoine, economistă specialistă în probleme legate de China, este de altă părere, apreciind că relaţia solidă a Germaniei cu China a dus, prin extensie, la amplificarea relaţiilor comerciale sino-europene: “În 2010 şi în 2011, jumătate din ceea ce a importat China provenind din Uniunea Europeană este din Germania, în timp ce această proporţie era de 39% în 2000”. “Această întărire a greutăţii Germaniei ca partener comercial major al Chinei, a participat, de altfel, la aducerea comerţului european în China.” “Dacă Europa nu a pierdut părţi de piaţă în China - contrar Japoniei sau Statelor Unite - în aceşti zece ultimi ani, este mai ales datorită Germaniei. De altfel, este unul dintre puţinele state europene ce are un excedent comercial cu China” a subliniat ea. “Dată fiind forţa raporturilor comerciale stabilite între Beijing şi Berlin, Uniunea Europeană nu are altă alegere decât să ia în considerare acest nou partener economic.”

Analiştii cotidianului Le Temps susţin contrariul, argumentând că tocmai prin faptul că este privilegiată, relaţie comericală între Vhina şi Germania riscă să impieteze asupra celei dintre China şi UE. “Chinezii doresc o redresare a Europei prin afirmarea autorităţii germane”. 
Cotidianul reia concluzia studiului şi previne că “singurul echilibru posibil trece prin UE. Dar pentru a-i convinge pe germani să rămână buni europeni în acest domeniu, devine urgent să se dezvolte un parteneriat strategic între UE şi China”     
VARIA

STATELE UNITE PIERD SUPREMAŢIA REZERVELOR DE AUR

Cel mai important eveniment al timpurilor noastre nu este că guvernul Spaniei este falit, dar că Statele Unite, care au dominat economia mondială timp de mai multe generaţii, se află în declin, se apreciază într-un articol semnat de Brett Arends în Wall Street Journal.

Potrivit calculelor FMI, Statele Unite ale Americii ar urma să piardă până în 2017 statutul de cea mai mare economie a lumii - în termeni reali, ai puterii de cumpărare - în faţa Chinei. 
"Vom fi primii oameni în 200 de ani care vor trăi într-o lume care nu va fi dominată de Pax Americana sau Pax Britannica. O astfel de schimbare a gărzii nu este niciodată paşnică. Declinurile imperiilor Spaniei, Franţei şi Marii Britanii au fost toate însoţite de conflicte. Declinul hegemoniei britanice a fost principala cauză care a dus la Primul şi la Al Doilea Război Mondial" afirmă jurnalistul.

S-ar putea ca actualul episod să se desfăşoare diferit comparativ cu cele din trecut. Poate, China va trece la o societate deschisă şi respectarea legii. Într-o astfel de situaţie, nu există niciun motiv ca un investitor să deţină aur, scrie Brett Arends. "Pe de altă parte, s-ar putea să intrăm într-o eră mult mai periculoasă a politicii forţei şi concurenţei internaţionale" avertizează articolul.
Nu cu mult timp în urmă rezervele de aur se aflau în cea mai mare parte în posesia SUA şi a europenilor, care le-au acumulat în timpul secolelor în care au dominat lumea. Această situaţie începe să se schimbe, China, Arabia Saudită şi Rusia numărându-se, acum, printre primele cinci ţări sub raportul rezervelor de aur. Ţările din vestul Europei au vândut aur din rezerve, iar o adâncire a crizei ar amplifica această tendinţă.
În cazul unor ţări emergente, aurul are o pondere scăzută în rezerve. Astfel, China, în pofida achiziţiilor, are doar 2% din rezervele valutare în aur. În cazul Rusiei, însă, procentajul este de 9%.
Cotaţia aurului se află în scădere după ce preţul unciei a atins un maxim în urmă cu un an. 
Declinul pare mai puternic decât este în realitate din cauza aprecierii dolarului în ultimul an. 

AGENŢIA REUTERS, GĂSITĂ VINOVATĂ DE PROPAGANDĂ CONTRA REGIMULUI DIN IRAN


Un juriu iranian a decis, la sfârşitul lunii septembrie, că agentia Reuters este vinovată de “propagandă împotriva regimului” în urma difuzării unui reportaj video despre femei iraniene care practică arte marţiale.
Directorul Departamentului pentru mass-media străine al Ministerului Culturii, Mohammad Javad Aghajari, a informat în legătură cu închiderea biroului Reuters în Iran. 
Potrivit CNN, agentia Reuters a mai fost acuzată şi de “prezentarea de informaţii false cu scopul perturbării opiniei publice”.
Reuters a difuzat un reportaj despre femei care urmau un antrenament de arte marţiale la Karaj, în apropiere de Teheran, sub titlul: “Mii de femei ninja se antrenează pentru a deveni asasinii Iranului”. 

Agenţia a modificat titlul dupa câteva zile, la solicitarea guvernului sirian, apoi şi-a prezentat scuze. Autorităţile iraniene au fost, însă, ferme şi au retras acreditarea tuturor jurnalistilor Reuters la Teheran. 

Reuters a refuzat orice comentariu. 

Agenţia de presă era reprezentată de directoarea biroului său la Teheran, Parisa Hafezi, care nu are voie să călătorească în străinătate cât timp se judecă acest dosar. 

Site-ul Reuters, spart de hackeri care au postat ştiri false
Agenţia Reuters s-a confruntat şi cu un alt tip de problemă: site-ul său a fost spart de hackeri de trei ori într-un interval scurt.

Primul atac a avut loc la începutul lunii august, când hackerii au preluat controlul asupra platformei de bloguri şi au scris că armata rebelilor sirieni se retrage.
Ulterior, a fost spart contul de Twitter al agentiei, fiind publicate mesaje pro-siriene.
Conform BBC, după un timp, hackerii au publicat o altă ştire falsă, conform careia ministrul de Externe al Arabiei Saudite, Saud al-Faisal, a murit.
După ce Reuters a raportat atacul, Mark Jaquith, un membru al echipei care asigura securitatea platformei, a declarat că agenţia foloseşte o variantă veche a Wordpress, despre care se stia că are probleme de siguranţă.
Hackerii nu au fost identificaţi.

Agenţia Reuters nu este singura victimă a atacurilor cibernetice  legate de conflictul sirian.

Pe contul de Twitter al unui înalt oficial rus, a fost publicată o informaţie conform căreia Al-Assad ar fi fost ucis la Damasc - fapt, apoi. Infirmat.
IRANUL PLĂNUIEŞTE O CATASTROFĂ ECOLOGICĂ
În replică la înăsprirea sancţiunilor internaţionale, Iranul plănuieşte să işte o catastrofă ecologică în Strâmtoarea Hormuz - afirmă Der Spiegel. Contaminarea cu ţiţei a Strâmtorii Hormuz ar bloca accesul petrolierelor, iar statele arabe ostile Iranului ar fi, astfel, “pedepsite”. Conform calculelor "Gardienilor Revoluţiei Iraniene", în procesul de decontaminare a apelor ar urma să fie antrenat şi Occidentul care “ar putea renunţa la sancţiuni”.

În opinia lui Said Mahmoudi de la Universitatea Stockholm, scenariul "Gardienilor Revoluţiei" este o formă de autodistrugere, întrucât comunitatea internaţională va apela la toate măsurile pentru a asigura securitatea traficului naval prin Strâmtoarea Hormuz. Mai mult, contaminarea apelor ar putea fi văzută ca o încălcare a convenţiilor internaţionale, respectiv o ameninţare la adresa păcii. Or, comunitatea internaţională ar putea riposta dacă intenţiile Teheranului s-ar dovedi a fi reale, a adaugat Said Mahmoudi.
“În cazul în care iranienii ar produce în mod deliberat o catastrofă, întreaga regiune ar fi zguduită de un nou conflict”
 a afirmat Houshang Hassanyari specialist la Academia Militară din Toronto. Americanii au anticipat astfel de acţiuni şi au luat măsuri preventive: "Specialiştii americani apreciază că o eventuală contaminare a strâmtorii ar împiedica traficul pentru cel mult o lună. De aceea, statele arabe riverane au găsit rute alternative pentru a-şi putea exporta petrolul în continuare" a adăugat Houshang Hassanyari. Specialistul canadian susţine că posibila contaminare a strâmtorii nu va periclita pe termen lung canalul maritim şi nici nu va provoca pierderi semnificative pentru ţările dependente de exporturile de petrol din regiune. În schimb, marele păgubit ar fi Iranul. Houshang Hassanyari consideră de neimaginat ca Teheranul să fie atât de naiv. "Ar echivala cu o declaraţie de război la adresa întregii lumi". Iranul ar risca o nouă înăsprire a sancţiunilor sau chiar o intervenţie militară. 

În opinia specialistului pe probleme de mediu şi fost funcţionar în Ministerul iranian al Agriculturii, Gholamreza Miraki, contaminarea ar afecta numai pentru scurtă vreme strâmtoarea vizată, întrucât concentraţia s-ar pierde treptat în apele Golfului Persic. O situaţie similară s-a petrecut şi în timpul războiului iraniano-irakian (1980-1988).

Guvernul de la Teheran nu a comentat informaţiile apărute în presă. În schimb, ayatolahul Ali Khamenei a reconfirmat intenţia Iranului de a-şi respecta programul nuclear, adăugând că Occidentul nu va putea "îngenunchea ţara". Pe de altă parte, a fost arătată disponibilitate de negociere cu condiţia unor garanţii occidentale că Iranul va putea îmbogăţi în continuare uraniu la nivelul de 20%, necesar, de exemplu, în tratarea cancerului a anunţat purtătorul de cuvânt al Ministerului de Externe, Ramin Mehmanparast.

CATALONIA - O BOMBĂ CU CEAS


Spania nu se confruntă doar cu o criză economică devastatoare, dar şi cu perspectiva unei crize constituţionale după ce liderul naţionalist Artur Mas, preşedintele regiunii autonome Catalonia, a cerut organizarea unui scrutin considerat un referendum pentru independenţă. 

Cauzele directe ale problemelor economice catalane sunt recesiunea profundă după bula imobiliară extrem de puternic şi munca diferitelor guverne de-a lungul anilor: potrivit analizei de la Bruxelles, nu este vorba despre spolierea fiscală - în pofida faptului că sistemul de finanţare este imperfect, şi mărimea deficitului fiscal este discutabilă - de care se foloseşte, ca de o armă, separatismul pentru a-şi justifica pretenţiile. De aceea, UE a văzut venind această polemică, în mod surprinzător, iar surpriza s-a transformat în îngrijorare, din moment ce a ieşit la suprafaţă în cel mai greu moment al crizei spaniole.
Bruxelles-ul asistă cu îngrijorare la această dezbatere: “Catalonia este o sursă în plus de nelinişte; Spania avea deja multe probleme, şi acum reise că una dintre comunităţile cele mai bogate trebuie să solicite o salvare din partea statului, şi aproape în aceeaşi zi ameninţă cu independenţa şi propune un aşa-zis pact fiscal, care de fapt constă în a aduce mai puţine resurse în visteria statului acum că sănătatea conturilor publice generează îndoieli” a a declarat un diplomat eurioean, preluat de El Païs.
Preşedintele regiunii autonome Catalonia a mers cel puţin de două ori la Bruxelles în căutarea înţelegerii pentru cererea unui sistem de finanţare. Artur Mas s-a întâlnit cu preşedintele Comisiei, José Manuel Barroso, cu cel al Parlamentului, Martin Schulz. Atitudinea liderilor europeni faţă de solicitări a fost, mai degrabă, sugerată - dar, totuşi, suficient de clară pentru a fi înţeleasă. Unele dintre revendicările catalane sunt văzute cu anumită simpatie. Dar se depăşeşte o frontieră periculoasă. Poate fi înţeleasă dorinţa îmbunătăţirii finanţării, dar nici măcar în Germania, cu un sistem fiscal federal, nu se pricepe cum se poate depăşi, cu atâta uşurinţă, linia aspiraţiilor independentiste. 
Independenţa Cataloniei ar aduce probleme juridice evidente, potrivit Tratatului Uniunii. În plus, luarea de decizii în UE se îndreaptă spre o generalizare a majorităţii calificate cu excepţia unui punct care va cere mereu unanimitate: intrarea unor noi state.

Pe de-o parte, aceasta este o problemă “internă” a Spaniei. Pe de alta, în cazul ipotetic al unui proces de secesiune într-un stat membru ar trebui să se facă apel la dreptul internaţional pentru a se găsi o soluţie.
Ceea ce liderii europeni nu au exprimat, însă, este temerea Bruxelles-ului în faţa riscului unor efecte mimetice în alte ţări. 

SUBIECTE ŞI OPINII DE PRESĂ

În timp ce în Germania se discută aprins despre virtuţile noii baze centrale de date înregistrând, la Berlin, delictele extremei-dreapta - bază care ar urma să faciliteze munca serviciilor secrete - nu puţini comentatori cer reformarea acestor servicii prea numeroase şi prea puţin eficiente. 

În răstimp, alţi observatori semnalează escaladarea conflictului sino-japonez pentru controlul unui grup de insule nelocuite din Pacific bogate în resurse naturale şi numai bune să exacerbeze orgolii naţionaliste, precum şi expulzarea din Rusia a organizaţiei filantropice americane USAID.

Süddeutsche Zeitung critică demersul autorităţilor de la Moscova, care-i răpeşte Rusiei o sursă importantă de sprijin în vederea modernizării şi democratizării imensului stat care ar avea urgentă nevoie de structuri transparente.

Motivul expulzării organizaţiei umanitare americane e simplu. Aflate sub presiune, regimurile „autoritare încearcă să îngrădească şi să controleze activitatea acestor instituţii guvernamentale sau nonguvernamentale occidentale”, fără să poată zăgăzui însă definitiv libertatea şi democraţia. Fiindcă „ideea lor e ca apa într-o lume globalizată”. Nu se prea lasă îndiguită.

Unele ziare critică dur caricaturilor apărute în publicaţia pariziană, Charlie Hebdo. Osnabrücker Zeitung admite că ar fi vorba de „provocări menite să sporească tirajul revistei” cu pricina, dar subliniază că problema nu o reprezintă eventuala lor lipsă de gust, libertatea de opinie şi de presă fiind sacrosancte.

Ziarul La Croix îi critică pe colegii de la revista satirică franceză, reproşându-le că s-ar aşeza în rând cu realizatorii „pseudo-filmului care-şi bate joc de islam şi de profetul său”. Publicaţia creştină lansează editorilor un apel la responsabilitate şi le cere caricaturiştilor „mai multă subtilitate în luarea peste picior a extremiştilor şi fundamentaliştilor de tot felul”.

Le Monde şi Libération sar în apărarea libertăţii de opinie şi a libertăţii presei.  Câtă vreme se respectă legea „opinia trebuie să fie şi să rămână liberă şi neîngrădită nici măcar de religie, iar aceasta e o regulă de temelie, o regulă existenţială a unei democraţii laice” scrie Le Monde, amintind de validitatea acestei legi chiar şi în societăţi (mai) religioase, precum cea americană.

În Libération se afirmă: „A-i chema la ordine pe caricaturiştii francezi, a-i obliga să se gândească mult şi bine la contextele geopolitice, de parcă ar fi purtători de cuvânt ai ministerelor de externe, înainte de a-şi publica desenele, ar fi un prim pas pe un drum periculos. La începutul lui s-ar afla autocenzura, la capăt, capitularea”. 

La fel vede lucrurile şi Corriere della Sera, întrucât tentaţia suprimării libertăţii presei în numele toleranţei e ipocrită iar cenzura, la care s-ar recurge „doar din frică de violenţă extremistă, ar fi o victorie a intoleranţei”.

Clivajul „nu desparte religiile, ci pe extremişti, pe de o parte, de societăţile civile liberal-democratice” relevă în mod just Märkische Oderzeitung.

Tulburările iscate în lumea arabă şi islamică de filmul anti-musulman şi de caricaturile franceze sunt cotate de Frankfurter Allgemeine Zeitung drept un „protest al perdanţilor”, precum liderul Hizbullah, Nasrallah, unul din ultimii susţinători ai dictatorului sirian Assad. Fiindcă protestatarii actuali nu reprezintă decât o facţiune infimă a populaţiilor din Orientul Apropiat şi Mijlociu. Populaţii care au ieşit în străzi cu milioanele în timpul revoluţiilor arabe.

Dincolo de conflictul privind libertatea de opinie, afirmă şi Der Standaard, e obligatoriu respectul "pentru regulile coexistenţei într-un stat de drept". Cine însă e îndreptăţit să fixeze aceste reguli? În mod evident, "societatea, iar nu", potrivit  ziarului belgian, indivizii care îşi închipuie că ar avea autoritatea să determine „ce insultă e atât de mare încât reclamă pronunţarea pedepsei capitale”.

În cazul în care primăvara arabă se va solda cu un triumf al islamismului intolerant şi antioccidental, occidentul va trebui urgent să-şi revizuiască sprijinul acordat revoluţionarilor- afirmă Le Figaro.

Dincolo de motivele violenţelor care ameninţă să se extindă mai ales după rugăciunile de vineri, după cum se teme Neue Ruhr Zeitung, există un model care explică de ce este posibil ca nişte caricaturi sau un film să devină scînteia ce declanşează un incendiu de proporţii. Acest „tipar” al mîniei arabe îl descrie Nurnberger Zeitung: mulţi oameni care provin din păturile sociale dezavantajate, inculte, au religia ca unic punct de sprijin şi reper valoric şi pot fi, prin urmare, lesne provocaţi şi manipulaţi. Pe de altă parte, încearcă să desluşească ziarul complicata ecuaţie, adversarii înverşunaţi ai Islamului răstălmăcesc felul în care mediile occidentale prezintă realitatea, insinuînd că acestea ar încuraja islamul şi musulmanii să ia cu asalt o societate secularizată, lîncezită, lipsită de voinţă, dispusă să se predea fără să lupte.

Şi pentru cotidianul francez Dernières Nouvelles d'Alsace violenţele din unele state arabe sunt un prilej de reflecţii asupra lumii de azi. Aceste excese demonstrează cît potenţial emotiv există pe întregul glob, un potenţial maladiv desigur, malefic. Tehnologia înaltă de care dispunem zi de zi ne face să credem că epoca noastră ar fi una raţională. Dar este suficient să navighezi în internet pentru a te convinge de contrariul, emoţiile sunt amplificate paroxistic, supraevaluate, au funcţia unor trofee. Emoţia este o armă ale cărei efecte devastatoare le cunoaştem şi care se răspîndesc pe întregul glob.

Mai la obiect este opinia cotidianului Le Monde, care întrevede mobilul politic al agresivităţii islamice, războiul împotriva evreilor şi a "cruciaţilor" creştini. Dar, ucigînd în numele propriei lor religii, islamiştii fac un imens deserviciu tocmai musulmanilor. 
"În ciuda crizei, bogaţii sunt tot mai bogaţi" anunţă Suddeutsche Zeitung, care citează un raport în acest sens, prezentat de guvernul federal la fiecare patru ani. "Nivelul bunăstării în Germania a crescut spectaculos; între 1992 şi 2012, averea persoanelor private s-a dublat, însumând acum zece mii de miliarde de euro". Cum era şi firesc însă, balanţa a înclinat în defavoarea statului, care, în aceaşi perioadă, a pierdut peste 800 de miliarde de euro din încasările publice. Publicaţia aminteşte că "în pofida aplauzelor primite de ţările vestice, în Piaţa Tahrir din Egipt protestele nu au vizat în primul rând instaurarea democraţiei. Identitatea regiunii este indisolubil legată de islam, cea mai mare performanţă culturală arabă. Prin urmare, ideologiile religioase joacă un rol important în căutarea proprie identităţi - în Parlament sau în mijlocul mulţimii furioase".

Frankfurter Rundschau analizează urmările congresului SPD, care trebuie să decidă cine va candida pentru funcţia de cancelar al Germaniei. "Este timpul ca teatrul să înceteze. Sondajele indică faptul că toată această înscenare a social-democraţilor le face mai mult rău decât bine. Cine va fi candidatul? Steinmeier, Steinbrück, Gabriel? Aceasta este întrebarea care preocupă conducerea partidului şi care coagulează forţele acestuia. Forţe care sunt însă mult mai necesare în atingerea altor scopuri" scrie cotidianul.

Mannheimer Morgen opinează, în schimb, că "pentru a o învinge pe populara Merkel, SPD-ul trebuie să devină la fel de puternic precum actuala coaliţie de guvernământ sau să închege o uniune cu liberalii şi verzii ecologişti. Ambele variante sunt însă improbabile, motiv pentru care, indiferent de numele său, omul pe care vor să-l propună social-democraţii drept candidat pentru cancelaria germană va fi, de fapt, candidat pentru funcţia de vice-cancelar" - o aluzie la o coaliţie largă, compusă din conservatorii Angelei Merkel şi social-democraţi.

